**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Νοεμβρίου 2021, ημέρα Πέμπτη και ώρα 15:20΄, στην **Αίθουσα Συνεδριάσεων της Ολομέλειας της Βουλής**, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Σπυρίδων-Παναγιώτης (Σπήλιος) Λιβανός, ο Υφυπουργός Αγροτικής Ανάπτυξης και Τροφίμων, κ. Γεώργιος Στύλιος, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Υψηλάντης Βασίλειος-Νικόλαος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Μανωλάκου Διαμάντω, Στολτίδης Λεωνίδας, Αβδελάς Απόστολος, Μπούμπας Κωνσταντίνος και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

Σε ότι αφορά στον προγραμματισμό των επόμενων συνεδριάσεων της Επιτροπής μας, να σας ενημερώσω ότι η 2η συνεδρίαση, όπου θα έχουμε την ακρόαση των φορέων θα πραγματοποιηθεί τη Δευτέρα 22 Νοεμβρίου και ώρα 14:00΄στην Αίθουσα Γερουσίας. Η 3η συνεδρίαση, επί των άρθρων, θα διεξαχθεί, επίσης, τη Δευτέρα 22 Νοεμβρίου και ώρα 17:00΄ στην Αίθουσα Γερουσίας και θα ολοκληρώσουμε την επεξεργασία του νομοσχεδίου στην Επιτροπή μας με τη β΄ ανάγνωσή του, την Τετάρτη 24 Νοεμβρίου και ώρα 13:00΄ στην Αίθουσα της Ολομέλειας. Σε κάθε περίπτωση, θα σας αποσταλεί και σχετική πρόσκληση. Η συζήτηση του νομοσχεδίου στην Ολομέλεια είναι προγραμματισμένη για την επόμενη Πέμπτη στις 12:00΄. Παρακαλώ, κύριε Αραχωβίτη.

**ΣΤΑΥΡΟΣ ΑΡΑΧΩΒΙΤΗΣ:** Θα θέλαμε να εκφράσουμε μία επιφύλαξη για τις συνεδριάσεις της Δευτέρας, επειδή είναι μία μέρα, που οι πιο πολλοί βρισκόμαστε σε περιοδείες, φαντάζομαι και οι κυβερνητικοί Βουλευτές, ενδεχομένως, οι Υπουργοί να έχουν υποχρεώσεις. Αν θα μπορούσαμε να δούμε το ενδεχόμενο οι συνεδριάσεις της Δευτέρας να γίνουν την Τρίτη και την Τετάρτη τις συνεδριάσεις, για να είμαστε έτοιμοι για την εισαγωγή την Πέμπτη στην Ολομέλεια.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Πολύ ευχαρίστως, κύριε Αραχωβίτη, να το ξαναδούμε. Υπάρχει, όμως, πολύ «στενό» πρόγραμμα για την άλλη εβδομάδα. Ήδη, είναι προγραμματισμένα κι άλλα νομοσχέδια. Παρ’ όλα αυτά, όμως, θα το εξετάσουμε και θα σας πούμε κατά τη διάρκεια της συνεδρίασης.

**ΣΤΑΥΡΟΣ ΑΡΑΧΩΒΙΤΗΣ:** Να εξετάσουμε και την αυριανή μέρα για τους φορείς, ενδεχομένως.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Βεβαίως.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστούμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εισερχόμαστε στη διαδικασία των Εισηγήσεων με τον Εισηγητή της Πλειοψηφίας, τον κ . Αντωνιάδη Ιωάννη.

Παρακαλώ, όσοι δεν μας έχουν καταθέσει εγγράφως τους φορείς, να το κάνουν, προκειμένου, μόλις ολοκληρωθεί και η Εισήγηση της κυρίας Τελιγιορίδου, να ανακοινωθούν οι φορείς που θα κληθούν για την επόμενη συνεδρίαση. Παρακαλώ, κύριε Αντωνιάδη.

**ΙΩΑΝΝΗΣ ΑΝΤΩΝΙΑΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι συζητούμε σήμερα το σχέδιο νόμου του Υπουργείου Αγροτικής Ανάπτυξης και τροφίμων, με τίτλο «μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης».

Με το παρόν σχέδιο νόμου η Κυβέρνηση και η πολιτική ηγεσία του Υπουργείου Αγροτικής Ανάπτυξης και Τροφίμων δείχνουν τα αντανακλαστικά της σε δυσλειτουργίες που προέκυψαν από την εφαρμογή του ν.4056/2012, σχετικά με τη διαδικασία ίδρυσης και λειτουργίας κτηνοτροφικών εγκαταστάσεων, ενώ δίνει λύσεις σε προβλήματα που αντιμετωπίζει ο κλάδος της κτηνοτροφίας στην Ελλάδα. Παράλληλα, προχωρά σε βελτίωση των διαδικασιών διενέργειας ελέγχων και επιβολής κυρώσεων, αποσαφηνίζοντας το καθεστώς τους, ενώ αντιμετωπίζει επείγοντα θέματα αρμοδιότητας του Υπουργείου Αγροτικής Ανάπτυξης, όπως η παράταση προθεσμιών χορήγησης αποζημιώσεων του Οργανισμού Ελληνικών Γεωργικών Ασφαλίσεων, κ.λπ..

Βασικός στόχος είναι η δημιουργία ενός σαφούς, απλούστερου και προσαρμοσμένου στις πραγματικές συνθήκες νομοθετικού πλαισίου που διέπει τη διαδικασία ίδρυσης και λειτουργίας των κτηνοτροφικών εγκαταστάσεων, ενώ επέρχονται διορθωτικές τροποποιήσεις στον ν.4056/2012 και αντιμετωπίζονται χρόνια προβλήματα που προκύπτουν, κατά τη διαδικασία αδειοδότησης κτηνοτροφικών εγκαταστάσεων. Με το υφιστάμενο θεσμικό πλαίσιο και κατά την εφαρμογή του ν.4056/2012 η γραφειοκρατία και τα αυστηρά πλαίσια του νόμου, που καθόριζαν μέχρι σήμερα την ίδρυση και λειτουργία των κτηνοτροφικών εγκαταστάσεων, όχι μόνο δεν διευκόλυναν την όλη διαδικασία, αλλά αποθαρρύναν, τόσο τους νέους, όσο και τους εν ενεργεία, από κάθε προσπάθεια για νομιμοποίηση και εκσυγχρονισμό των κτηνοτροφικών εγκαταστάσεων.

Με το παρόν σχέδιο νόμου στόχος του Υπουργείου Αγροτικής Ανάπτυξης είναι να επιτευχθεί η διευκόλυνση της διαδικασίας ίδρυσης και λειτουργίας των κτηνοτροφικών εγκαταστάσεων με την εισαγωγή ρυθμίσεων για τη νομιμοποίηση, ιδίως των πρόχειρων καταλυμάτων ζώων, τα οποία αξίζει να σημειωθεί πως αποτελούν το 50% με 60% των συνολικών κτηνοτροφικών εγκαταστάσεων στη χώρα. Ο προηγούμενος νόμος, ο 4056/2012 ενώ κινείτο προς τη σωστή κατεύθυνση, δυστυχώς, στην πράξη, δημιούργησε προβλήματα, τα οποία, σε συνδυασμό με το μη ενιαίο πλαίσιο εφαρμογής, έφεραν εμπόδια, κατά τη διαδικασία αδειοδότησης των κτηνοτροφικών εγκαταστάσεων και αποτέλεσαν «τροχοπέδη» στην ανάπτυξη της ελληνικής κτηνοτροφίας, η οποία θα μπορούσε να συνεισφέρει σημαντικά στη στήριξη της ελληνικής οικονομίας.

Ειδικότερα, η επιτάχυνση και απλοποίηση των διαδικασιών αδειοδότησης των κτηνοτροφικών εγκαταστάσεων, που περιλαμβάνουν πρόχειρα καταλύματα, θα επιτρέψει τη βιωσιμότητά τους και θα έχει ως αποτέλεσμα την ακόμη μεγαλύτερη βελτίωση του επιχειρηματικού περιβάλλοντος, διευκολύνοντας τον εκσυγχρονισμό τους και την ενίσχυση της αγροτικής επιχειρηματικότητας και ανάπτυξης, ενώ θα οδηγήσει σε μείωση των συντελεστών κόστους παραγωγής.

Δεδομένης της σπουδαιότητας της συγκεκριμένης νομοθετικής πρωτοβουλίας για τον εκσυγχρονισμό των κτηνοτροφικών εγκαταστάσεων, τη βιωσιμότητα και τη βελτίωση, εν γένει, του επιχειρηματικού περιβάλλοντος των κτηνοτρόφων και με γνώμονα την ενδυνάμωση της αγροτικής επιχειρηματικότητας, δεν θα ήταν υπερβολή να πούμε πως οι ρυθμίσεις του παρόντος σχεδίου νόμου μπορεί να αφορούν, κυρίως, τους κτηνοτρόφους, αλλά, στην πραγματικότητα, αφορούν στο σύνολο της κοινωνίας, της οικονομίας, αλλά και τους ίδιους τους καταναλωτές, καθώς ενισχύουν την επιχειρηματικότητα και την ανταγωνιστικότητα.

Το νομοθετικό σχέδιο που αναμορφώνεται, δημιουργεί, πλέον, ένα ενιαίο, σταθερό και ασφαλές σημείο αναφοράς για την ίδρυση και λειτουργία των κτηνοτροφικών εγκαταστάσεων. Η απλούστευση και επιτάχυνση της διαδικασίας αδειοδότησης, επιφέρουν μία σειρά άμεσων και έμμεσων οφελών, κυρίως μείωση του χρόνου που απαιτείται για την ολοκλήρωση των σχετικών διαδικασιών, ενώ εδραιώνει μία νέα κουλτούρα, φιλικότερη προς το αγροτικό επιχειρείν.

Κατ’ αυτόν τον τρόπο, ενθαρρύνεται η επιχειρηματικότητα στον τομέα της κτηνοτροφίας και η δημιουργία «υγιών» επιχειρήσεων. Ενισχύεται η εποπτεία του κράτους επί των επιχειρήσεων αυτών.

Βελτιώνονται τα προϊόντα που παράγονται προς όφελος, τόσο των επενδυτών, όσο και των καταναλωτών. Στηρίζεται η ανταγωνιστικότητα της ελληνικής αγροτικής παραγωγής προς όφελος της αγροτικής οικονομίας και ανάπτυξης της χώρας και ενισχύονται οι κτηνοτρόφοι και οι απασχολούμενοι στην αγροτική οικονομία.

Με άλλες ρυθμίσεις ορίζεται, κατά παρέκκλιση της κείμενης νομοθεσίας, άρθρο 93 του ν.4455/2017, το χρονικό διάστημα αναστολής κατεδάφισης αυθαίρετης κατασκευής κτηνοτροφικής εγκατάστασης, σε περίπτωση άσκησης ενδικοφανούς προσφυγής. Επαναπροσδιορίζεται το επιβαλλόμενο πρόστιμο ανέγερσης της έκθεσης αυτοψίας και διατήρησης, από τη διαπίστωση του αυθαιρέτου, έως την ημερομηνία έκδοσης της οικοδομικής άδειας στον ιδιοκτήτη κτηνοτροφικής εγκατάστασης, που προβαίνει σε νομιμοποίηση των σχετικών αυθαίρετων κατασκευών, μέσα σε ένα έτος από την κοινοποίηση ή από τον χρόνο γνώσης με οιονδήποτε τρόπο της έκθεσης αυτοψίας.

Επανακαθορίζονται τα αρμόδια όργανα για την επιβολή των διοικητικών κυρώσεων, επί παραβάσεων σε θέματα φυτοπροστατευτικών προϊόντων, υπολειμμάτων φυτοπροστατευτικών προϊόντων, καθώς και ορθολογικής χρήσης γεωργικών φαρμάκων.

Καθορίζονται τα καθήκοντα των υπαλλήλων της Διεύθυνσης Οικονομικών Ελέγχων Επιθεώρησης και Συνεργατισμού του ΥΠΑΑΤ, κατά τη διάρκεια των ελέγχων και επιθεωρήσεων, τίθενται οι περιορισμοί, κατά την ανάληψη των εν λόγω καθηκόντων και περιγράφονται τα δικαιώματα των ελεγκτών που απορρέουν από αυτά.

Παρατείνεται εκ νέου, από τη λήξη στις 31/12/2021 και για δύο ακόμα έτη, μέχρι τις 31/12/2023, η προθεσμία για την εκπόνηση, υποβολή και έγκριση, διαχειριστικών σχεδίων των βοσκήσιμων γαιών της χώρας και παρέχεται η δυνατότητα για παράταση της ανωτέρω προθεσμίας με υπουργική απόφαση.

Παρατείνεται εκ νέου, από τη λήξη της 22ης Μαΐου του 2021 και μέχρι την 30η Απριλίου του 2022, η προθεσμία χορήγησης άδειας αλίευσης συγκεκριμένων ειδών, ολοθούριων, με τις οριζόμενες προϋποθέσεις.

Παρατείνεται μέχρι τις 31/12/2021 -έληξε στις 31/10/2021- η δυνατότητα στον ΕΛΓΑ να χορηγεί στους δικαιούχους, μέχρι ποσοστού 40% της εκτιμηθείσας αποζημίωσης, που δικαιούνται από ζημιές που προκλήθηκαν σε αγροτικές καλλιέργειες από τον παγετό την άνοιξη του 2021. Παρατείνεται για ένα ακόμη έτος και έως τις 19 Νοεμβρίου του 2022 η θητεία του Προέδρου του Οργανισμού Ελληνικών Γεωργικών Ασφαλίσεων (ΕΛΓΑ), η οποία λήγει στις 19 Νοεμβρίου του 2021.

Ολοκληρώνω, κυρίες και κύριοι συνάδελφοι, την εισήγησή μου, λέγοντας, εν κατακλείδι, πώς με το παρόν σχέδιο νόμου, το Υπουργείο Αγροτικής Ανάπτυξης και Τροφίμων προσβλέπει στη διασφάλιση ενός αποτελεσματικού, ασφαλούς, ευέλικτου και σύγχρονου πλαισίου για τις κτηνοτροφικές εγκαταστάσεις, καθώς και στη μείωση της γραφειοκρατίας και των διοικητικών «βαρών», κατά τη διαδικασία ίδρυσης και λειτουργίας κτηνοτροφικών εγκαταστάσεων, ιδίως, σε ότι αφορά στα πρόχειρα καταλύματα ζώων, ενώ επιδιώκει την άμεση επίλυση ζητημάτων που προέκυψαν από την εφαρμογή υφιστάμενων διατάξεων. Υποστηρίζει τη βιωσιμότητα και τον εκσυγχρονισμό των κτηνοτροφικών εγκαταστάσεων, μέσα από την εγκαθίδρυση διαδικασιών που θα τελούν, υπό τη στοχευμένη εποπτεία του κράτους και ενθαρρύνει την «υγιή» επιχειρηματικότητα στον τομέα της κτηνοτροφίας. Παράλληλα, επιλύει διάφορα θέματα αρμοδιότητας του Υπουργείου Αγροτικής Ανάπτυξης, όπως η διενέργεια ελέγχων, η επιβολή κυρώσεων, οι αποζημιώσεις από τον ΕΛΓΑ και άλλα.

Περισσότερα θα πούμε στη συζήτηση του σχεδίου, κατ’ άρθρον. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η Εισηγήτρια της Μειοψηφίας, η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Κύριε Υπουργέ, κύριε Υφυπουργέ, κυρίες και κύριοι συνάδελφοι, το νομοσχέδιο αυτό δεν έρχεται σε έναν ουδέτερο πολιτικά χρόνο. Και δεν είναι ουδέτερος πολιτικά ο χρόνος γενικά για τη χώρα, αλλά και ειδικά για την πρωτογενή παραγωγή και ακόμη πιο συγκεκριμένα για την κτηνοτροφία. Σε μία εποχή, όπου η πανδημία έχει τεράστιες οικονομικές και κοινωνικές επιπτώσεις και η κλιματική αλλαγή δημιουργεί πάρα πολλά προβλήματα στους Έλληνες παραγωγούς, η Κυβέρνηση λέει ότι ασκεί πολιτικές στήριξης, ενώ την ίδια ώρα, οι ενδιαφερόμενοι αγρότες βρίσκονται σε δύσκολη κατάσταση, η οποία εγκυμονεί κινδύνους για τη βιωσιμότητα των επιχειρήσεων τους και για τη συνέχιση της εργασίας τους.

Σήμερα, λοιπόν, στον δημόσιο διάλογο υπάρχουν δύο παράλληλοι κόσμοι. Ο κυβερνητικός, όπου όλα γίνονται καλά, και ο κόσμος της παραγωγής και της βιοπάλης, που αγωνίζεται για να σταθεί σε αυτές τις πολύ δύσκολες συνθήκες «όρθιος». Χαρακτηριστικό παράδειγμα αυτής της αντιφατικής και σε αντιδιαστολή περιγραφής της πραγματικότητας, αποτελεί η πρόσφατη προκαταβολή της βασικής ενίσχυσης που λίγες μέρες πριν αφαίρεσε από τους Έλληνες παραγωγούς -63 εκατομμύρια ευρώ- και η Κυβέρνηση λέει ότι έγινε σωστά. Οι αγρότες λένε, ότι ήταν η χειρότερη πληρωμή των τελευταίων χρόνων. Και αυτό πυροδότησε μία σειρά κινητοποιήσεων και συνεχίζει να πυροδοτεί. Και πως να μην το λένε αυτό, όταν βρέθηκαν εξαπίνης και λίγες μέρες, πριν από την πληρωμή, έγινε μία νέα κοινή υπουργική απόφαση που είχε ως συνέπεια μειωμένες ή και καθόλου επιδοτήσεις για μεγάλη μερίδα των αγροτών και των κτηνοτρόφων.

Άλλη μία ενέργεια λοιπόν, που άφησε ανυπεράσπιστους τους αγρότες μας, απέναντι σε αυτή τη ζοφερή οικονομική κατάσταση που βιώνει όλη η κοινωνία. Και ενώ η Νέα Δημοκρατία προπαγανδίζει, ότι όλα βαίνουν καλώς, κάνει τη μείωση των επιδοτήσεων, με το παράδειγμα που σας είπα πριν, καθυστερεί τις αποζημιώσεις από τις φυσικές καταστροφές, παρά του αντιθέτου λεγόμενα, αδρανεί και έχει ανεπαρκείς πολιτικές για την αντιμετώπιση της ακρίβειας, με περιορισμένα μέτρα που είναι «σταγόνα στον ωκεανό» των προβλημάτων, φέρνει εμπόδια το Υπουργείο Ανάπτυξης εισόδου των παραγωγών στις λαϊκές αγορές και όταν οι αγρότες διαμαρτύρονται, η Κυβέρνηση με περιφρονητικό ύφος τους αποκαλεί ακόμη και «σκυλιά που αλυχτάνε».

Η γενικότερη πολιτική στον αγροτικό τομέα αποδεικνύει την αποστασιοποίηση της πολιτικής της Νέας Δημοκρατίας από την ελληνική πραγματικότητα, καθώς οι αγρότες σε αυτές τις δύσκολες συνθήκες, προσπαθούν να παράγουν, στηρίζοντας την ελληνική οικονομία και τη λαϊκή οικογένεια. Όμως, είναι αντιμέτωποι με την «έκρηξη» της ακρίβειας, με το υψηλό κόστος της παραγωγής στην ενέργεια, στο πετρέλαιο και στα αγροεφόδια, με τις ελληνοποιήσεις, με τα προβλήματα στην κατανομή που έχουν προκύψει από το εθνικό απόθεμα -καταγγελίες που κάνουν οι αγροτικοί φορείς- και επιπλέον έχουν να αντιμετωπίσουν και πολλές γραφειοκρατικές «αγκυλώσεις».

Το παρόν νομοσχέδιο προσπαθεί να λύσει κάποιες από τις «αγκυλώσεις» αυτές και άπτεται ενός προβλήματος που είναι γεγονός πως πρέπει να επιλυθεί, για να απελευθερώσει την κτηνοτροφική παραγωγή από ανασχετικούς και ανασταλτικούς γραφειοκρατικούς παράγοντες. Η απλοποίηση της ίδρυσης και της λειτουργίας των κτηνοτροφικών εγκαταστάσεων επιχειρήθηκε από την Κυβέρνησή σας και δεκαέξι μήνες πριν με τον ν.4711/2020.

Και τότε σας προειδοποιήσαμε, ότι δεν θα λυθούν τα προβλήματα. Δεν μας ακούσατε. Σήμερα προσπαθείτε να κάνετε διορθωτικά βήματα, όμως, και πάλι τα βήματα αυτά δεν ολοκληρώνουν τη διαδρομή που πρέπει να διανυθεί. Κατά τα φαινόμενα, απλοποιούνται οριστικά οι διαδικασίες, όμως, πολλά από αυτά τα προβλήματα θα παραμείνουν. Διατείνεστε, πώς δίνετε μόνιμες λύσεις για τη νομιμοποίηση των υφιστάμενων σταβλικών εγκαταστάσεων, ενώ, στην πραγματικότητα, απλοποιείτε διαδικασίες ως διόρθωση του προηγούμενου δικού σας νόμου, του ν.4711, γιατί και τότε δεν φέρατε ουσιαστικές αλλαγές. Όπως τότε, έτσι και τώρα, διαφημίζετε μία απλοποίηση που καθυστερήσατε για δύο ολόκληρα χρόνια, καθώς πολλά στις υπηρεσίες του Υπουργείου βρίσκονταν στο τελικό στάδιο, αλλά δεν λάβατε υπόψη ούτε και σήμερα, το σύνολο των παραμέτρων του προβλήματος και κατά την προσφιλή τακτική σας, πολλά θέματα τα παραπέμπετε σε μελλοντικές υπουργικές αποφάσεις.

Υπάρχουν αρκετά θετικά σημεία στο νομοσχέδιο, υπάρχουν, όμως, και λάθη. Για παράδειγμα, οι διατάξεις που παρουσιάζετε δεν φαίνεται να διευκολύνουν, ιδιαίτερα, τους μικρούς κτηνοτρόφους, όπως αυτό δεν το έκανε ούτε ο ν.4711. Οι κτηνοτρόφοι με μικρό κύκλο εργασιών, που αποτελούν τη μεγάλη πλειοψηφία των κτηνοτρόφων της χώρας, επί της ουσίας, θα ακολουθήσουν το καθεστώς της σημερινής αδειοδότησης του ν.4056, καθώς, κατά το στάδιο της ίδρυσης, ο κτηνοτρόφος είναι υποχρεωμένος να καταθέσει στην αρμόδια ΔΑΚ, όλα τα έγγραφα που προβλέπονται από το σημερινό ισχύον καθεστώς, όπως τη βεβαίωση της υπηρεσίας δόμησης, την πράξη του αποχαρακτηρισμού σε περιπτώσεις που χρειάζεται από τη Δασική Υπηρεσία ή από την Αρχαιολογική Υπηρεσία, προκειμένου να λάβει έγκριση, και προχωρά στο επόμενο στάδιο της δημιουργίας και λειτουργίας, καταθέτοντας και πάλι τα υπόλοιπα, εκ του σημερινού καθεστώτος, έγγραφα.

Το νομοσχέδιο δεν ισορροπεί, ανάμεσα στην ανάγκη προστασίας των περιοχών Natura και στην ταυτόχρονη διασφάλιση μιας βιώσιμης αγροδασικής οικονομίας με παρουσία της κτηνοτροφίας, όπως συμβαίνει σε πολλές χώρες του εξωτερικού. Αυτό, βέβαια, για να μην είμαστε άδικοι, δεν οφείλεται σε ανεπάρκεια του Υπουργείου Αγροτικής Ανάπτυξης, αλλά στο γεγονός, ότι η Κυβέρνηση της Νέας Δημοκρατίας, εδώ και δύο χρόνια, υπονόμευσε το έργο των δασικών χαρτών και δεν έλαβε υπόψη τις απαιτήσεις του Συντάγματος και της δασικής επιστήμης, ώστε να ολοκληρωθεί η μεταρρύθμιση των δασικών χαρτών, που ξεκίνησε, ουσιαστικά, η Κυβέρνηση του ΣΥΡΙΖΑ, μετά από σαράντα χρόνια απουσίας δασικής πολιτικής, προς όφελος των πολιτών, προς όφελος της ανάπτυξης και προς όφελος των δασικών οικοσυστημάτων.

Το νομοσχέδιο αγνοεί τα μεγάλα προβλήματα στην έκδοση άδειας ίδρυσης για εγκαταστάσεις εντός κοινοτήτων, που χαρακτηρίζονται ορεινές, ενώ δίνει λύσεις στις νησιωτικές. Για τις ορεινές περιοχές, για παράδειγμα, για την αναγκαία μείωση των αποστάσεων, απαιτείται αιτιολογημένη απόφαση από την αρμόδια αδειοδοτική αρχή. Αυτό από τη μία πλευρά, αυξάνει τη διοικητική δουλειά, αλλά από την άλλη, δείχνει ότι στο νομοσχέδιο δεν υπάρχει ενιαία κατεύθυνση για την αντιμετώπιση των προβλημάτων των ορεινών περιοχών. Για την έγκριση μιας εκμετάλλευσης, αν η αρμόδια αδειοδοτική αρχή δεν απαντήσει σε πενήντα ημέρες, τότε ισχύει η, σιωπηρώς, χορηγηθείσα αίτηση. Αν μη κατάλληλες εγκαταστάσεις, είτε για το περιβάλλον, είτε για τη δημόσια υγεία, δεν ελεγχθούν, εντός πενήντα ημερών, θα εγκρίνονται.

Και εφόσον η σιωπηρή έγκριση υφίσταται και υπάρχει, θα πρέπει να υπάρχει και ένας σαφής καθορισμός, για το ποιος αναλαμβάνει την εποπτεία του έργου των αρμόδιων αδειοδοτικών αρχών, ώστε να μην προκύπτουν «γκρίζα» σημεία για τις «δύσκολες» περιπτώσεις που θα εγκρίνονται, εάν δεν εξεταστούν στο διάστημα των πενήντα ημερών. Πάει, δηλαδή, να λυθεί ένα πρόβλημα, που, πράγματι, πρέπει να λυθεί, αλλά μπορεί να δημιουργηθούν περισσότερα.

Παράλληλα, στο παρόν νομοσχέδιο, δεν υπάρχει καμία αναφορά στα κτηνοτροφικά πάρκα που χρειάζεται να οριοθετηθούν, είτε σε δημόσιες, είτε σε δημοτικές εκτάσεις, ώστε να υπάρχουν οι κατάλληλοι χώροι και οι κατάλληλες δημόσιες υποδομές σε ρεύμα, σε νερό, σε αποχέτευση, σε δρόμους, που θα απαλλάσσουν τους κτηνοτρόφους από γραφειοκρατικά και οικονομικά «βάρη» για την αδειοδότηση της νόμιμης λειτουργίας τους.

Όμως, για ποιες δημόσιες υποδομές να περιμένουμε από τη Νέα Δημοκρατία να ενδιαφερθεί, όταν ακόμη και το αγαθό της ενέργειας το ιδιωτικοποιεί; Όταν ακόμη και τα αρδευτικά έργα και τα φράγματα, έργα κατεξοχήν δημόσιας χρήσης και κοινής ωφέλειας, τα κάνει μέσω ΣΔΙΤ;

Η Κυβέρνηση, ίσως τελικά, δεν χάνει την ευκαιρία από κάθε κρίση, από την πανδημία μέχρι την κλιματική αλλαγή, να τη χρησιμοποιήσει ως «όχημα», για να εισέλθουν ιδιώτες στις δημόσιες υποδομές. Τα πρόχειρα καταλύματα που αποτελούν το 60% -και πλέον- των κτηνοτροφικών μονάδων, δεν μπορούν να παραμένουν, εντός ενός «θολού» θεσμικού πλαισίου, σε ότι αφορά, για παράδειγμα, στο εμβαδόν τους ή το ύψος της κατασκευής.

Οι συνθήκες λειτουργίας μιας μη εκτατικής εκτροφής, είναι ασαφές, αν δύναται να στεγαστούν σε ένα πρόχειρο κατάλυμα, ακόμη και αν αυτό πληροί συνθήκες ευζωίας. Για παράδειγμα, θα μπορούν ή όχι να εκδοθούν άδειες πρόχειρων καταλυμάτων σε μικρής δυναμικότητας κτηνοτροφία, εφόσον πληρούνται οι συνθήκες ευζωίας και οι κώδικες ορθής, μη εκτατικής, όμως, εκτροφής; Η μέτρηση των ελάχιστων αποστάσεων από το πλησιέστερο σημείο του ορίου του λειτουργικού χώρου μιας υφιστάμενης κτηνοτροφικής εγκατάστασης, πρέπει κι αυτή να γίνεται, σε σχέση με τα εγκεκριμένα ρυμοτομικά σχέδια.

Η έλλειψη πολεοδομικών σχεδίων σε πολλούς Δήμους, δημιουργεί κτηνοτρόφους δύο «ταχυτήτων», αυτούς που λειτουργούν σε Δήμους με γενικά πολεοδομικά σχέδια και αυτούς που λειτουργούν σε Δήμους που δεν τα έχουν και δεν θα μπορούν να αδειοδοτηθούν.

Ταυτόχρονα, η καθετοποίηση της παραγωγής, μέσω της μεταποίησης, πολύ σημαντικό σημείο του νομοσχεδίου και θετικό, αφήνει εκτός τις ομάδες παραγωγών και τους συνεταιρισμούς.

Στο νομοσχέδιο υπάρχουν πάρα πολλά ζητήματα που θα αναλύσουμε στην κατ’ άρθρον συζήτηση. Θα αναφερθούμε αναλυτικά και στο ζήτημα με τα ολοθούρια που μου δίνει την εντύπωση μιας πελατειακής διάταξης, γιατί για τους αλιείς του ίδιου είδους άλλα ισχύουν γι’ αυτούς που εφάρμοσαν το πρόγραμμα, για να πάρουν VMS ΕRS και άλλα γι’ αυτούς που δεν το έκαναν.

Θα μιλήσουμε και για τον ΕΛΓΑ, που είναι πάρα πολύ σημαντικό, καθώς η Κυβέρνηση θετικά εξήγγειλε το 100% της ασφαλιζόμενης αξίας ως αποζημίωση, αλλά, στην πράξη, δεν κατήργησε το 30% για ζημιές σε προανθικό και ανθικό στάδιο, για παράδειγμα, στον παγετό.

Επίσης, θα μιλήσουμε και για την προκαταβολή του 40% που είναι σημαντική, αλλά τη δίνετε εσείς, που κατηγορούσατε την Κυβέρνηση του ΣΥΡΙΖΑ, ότι δίνει προκαταβολή 70% και 80%, εν μέσω μνημονίων και εν μέσω «ασφυκτικού πλαισίου» για τον Προϋπολογισμό.

Θα τα πούμε με λεπτομέρειες στις επόμενες συνεδριάσεις. Καλή η προσπάθεια, αλλά δεν είναι αρκετή.

Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, κύριε Υπουργέ, βρισκόμαστε πάλι μπροστά σε μία διαρκή επανάληψη, δηλαδή, τους γνωστούς νόμους εγκυκλίους του Υπουργείου Αγροτικής Ανάπτυξης, μία πεπατημένη, χωρίς να έχουμε ουσιαστικό αποτέλεσμα. Δυστυχώς, είναι η τέταρτη ή η πέμπτη φορά που συμβαίνει αυτό και εδώ ξεκάθαρα υπάρχει μία ευθύνη. Μήπως πρέπει να συζητήσουμε ουσιαστικότερα ζητήματα, που αφορούν στο Υπουργείο Αγροτικής Ανάπτυξης εδώ στη Βουλή; Για να μην νομίζετε ότι μιλάμε χωρίς αποδείξεις, ρωτώ τι έχει γίνει με τη Διεπαγγελματική φέτας και τα διαχειριστικά σχέδια των βοσκοτόπων;

Γι’ αυτόν τον λόγο εμείς σήμερα θα αναδείξουμε τα πραγματικά προβλήματα και τα θέματα που «καίνε» τον πρωτογενή τομέα. Δεν γίνεται, λοιπόν, να ξεκινήσουμε τη συζήτηση του σχετικού σχεδίου νόμου, αν πρώτον, δεν επισημάνουμε, για άλλη μία φορά, την κατάσταση που επικρατεί, η οποία, πλέον, είναι πάρα πολύ δύσκολη. Δεν είναι υπερβολικός ο χαρακτηρισμός αυτός και αν με ακούτε να μιλώ για πρώτη φορά με αυτόν τον τρόπο, είναι γιατί τα πράγματα έχουν ξεπεράσει την κανονικότητα. Παγωνιές, καύσωνας, χαλαζοπτώσεις, όλες οι δυσμενείς επιπτώσεις της κλιματικής κρίσης, σε συνδυασμό με τις οικονομικές συνέπειες της πανδημίας, το κύμα ακρίβειας της ενέργειας και τους λάθος, πολλές φορές, χειρισμούς, έχουν οδηγήσει τους αυτοαπασχολούμενους στον πρωτογενή τομέα σε απόγνωση.

Εσείς, μετά το σχέδιο νόμου που αναρτήσατε προς διαβούλευση στο διαδίκτυο, προσθέτετε έκτακτα άρθρα, ώστε να δοθεί παράταση στην ολοκλήρωση της χορήγησης των προκαταβολών από τον ΕΛΓΑ, έως τον Γενάρη του 2022 για τις ζημιές που προκλήθηκαν από τον παγετό της άνοιξης του 2021.

Τα λιπάσματα «ανεβαίνουν», τριπλασιάζεται η τιμή τους. Το πετρέλαιο κίνησης, που απαραίτητο για τις αγροτικές εργασίες είναι στα «ύψη». Ανακοινώσατε πως το 2022, περίπου, 176.000 αγρότες υπολογίζεται πώς θα επωφεληθούν από την παρέμβαση της Κυβέρνησης, που αφορά στην επιστροφή του ειδικού φόρου κατανάλωσης, αλλά αυτό μόνο για τους νέους αγρότες και για όσους ανήκουν σε συνεργατικά σχήματα και αυτό το 2022.

Ο τομέας που εκπροσωπείτε, κύριε Υπουργέ, κυρίες και κύριοι συνάδελφοι, χρειάζεται λύσεις και η φετινή καλλιεργητική χρονιά είναι ανύπαρκτη και η ρευστότητα, επίσης, είναι ανύπαρκτη. Η τιμή του πετρελαίου έχει «ανέβει» πάρα πολύ και έχει εκτιναχθεί από πέρσι στο 1,50 με 1,55 ευρώ φέτος, ενώ η δέσμευση, αν κάνω λάθος διορθώστε με, για επαναφορά του ειδικού φόρου κατανάλωσης πετρελαίου είναι προεκλογική.

Σε οικονομικό, επίσης, τέλμα βρίσκονται, επιπλέον, χιλιάδες καλλιεργητές και κτηνοτρόφοι, λόγω της αναδρομικής αύξησης της τιμής του ηλεκτρικού ρεύματος σε όλη τη χώρα από τις συμπληρωματικές εκκαθαρίσεις ηλεκτρικού ρεύματος που λαμβάνουν στα χέρια τους από τα τέλη Αυγούστου και που μάλιστα συνέπεσε από μία χρονιά παρατεταμένης ξηρασίας.

Ας μην γελιόμαστε, η ενίσχυση των λογαριασμών ηλεκτρικού ρεύματος όλων των καταναλωτών, που ανακοινώθηκε σχετικά πρόσφατα από την Κυβέρνηση, δεν αποτελεί, ούτε στοιχειώδη αντιστάθμιση του κόστους των συμπληρωματικών εξοφλήσεων που καταφθάνουν με τους λογαριασμούς ηλεκτρικού ρεύματος.

Να αφήσω το, συνεχώς, αυξανόμενο ενεργειακό κόστος παραγωγής και τους λογαριασμούς του ηλεκτρικού, σε ύψος 50% με 100%, ανάλογα με το μέγεθος της μονάδας και την τάση, όπως μας πληροφορεί η Εθνική Διεπαγγελματική Οργάνωση Κτηνοτροφίας, που, για παράδειγμα, επιβαρύνει το κόστος παραγωγής του αγελαδινού γάλακτος, γύρω στο 1,5 σεντς το κιλό, για να μην αναφερθώ στις ακραίες και παρατεταμένες ανατιμήσεις, στις τιμές των ζωοτροφών και να προσπεράσω και το θέμα με τις ελληνοποιήσεις γάλακτος και αμνοεριφίων, για να μην μακρηγορώ.

Για να ακριβολογώ, στο 70% υπολογίζεται η αύξηση στο κόστος των ζωοτροφών, με τις ζωοτροφές να καλύπτουν το 60% του συνολικού κόστους παραγωγής. Είναι χαρακτηριστικό, ότι το κόστος της διατροφής ενός μοσχαριού έχει αυξηθεί, κατά 200 ευρώ, κατά το διάστημα από τον απογαλακτισμό του και μέχρις ότου φθάσει στο επιθυμητό βάρος για την εμπορική αξιοποίησή του. Επίσης, στα 20 ευρώ αποτυπώνεται η αντίστοιχη αύξηση του κόστους διατροφής ενός αρνιού, μέχρις ότου φτάσει στα 12 - 13 κιλά, στα 65 με 70 ευρώ σήμερα από 45 με 50 ευρώ παλαιότερα, ενώ οι τιμές παραγωγού, επί του αιγοπρόβειου γάλακτος, αυξήθηκαν κατά 15% και 20%.

Κατανοούμε, λοιπόν, τον δίκαιο προβληματισμό όλων όσων απασχολούνται στον πρωτογενή τομέα, όπως, επίσης, αντιλαμβανόμαστε τις «αλυσιδωτές» επιπτώσεις που προκαλεί η κατάσταση αυτή στο καλάθι του καταναλωτή. Όπως αντιλαμβανόμαστε και την προσπάθειά σας με το παρόν νομοσχέδιο να διευκολύνετε, εκσυγχρονίζοντας, ταυτόχρονα, το πλαίσιο ίδρυσης και λειτουργίας των εγκαταστάσεων. Όμως, πραγματικά, δεν έχει ουσιαστικό αποτέλεσμα να πιάνουμε στα χέρια μας εγκυκλίους με ανεφάρμοστες διοικητικές αποφάσεις που ονομάζονται νομοσχέδια.

Υπάρχουν, αυτή τη στιγμή, ζητήματα που «καίνε». Ένα από αυτά είναι τι γίνεται με τα βοσκοτόπια. Έχουμε, ήδη, υπογραμμίσει κοινοβουλευτικά, τόσο εμείς, όσο και τα μέλη της Κοινοβουλευτικής σας Ομάδας, κύριε Υπουργέ, την επιτακτική ανάγκη τροποποίησης της αιφνιδιαστικής και τιμωρητικής, με την υπ' αριθμόν 1217/264725 κυα, με την οποία τροποποιήσατε και την κατανομή βοσκοτόπων στους κτηνοτρόφους της χώρας.

Το ευρωπαϊκό κανονιστικό πλαίσιο ορίζει, ότι οι αποφάσεις των χωρών-μελών δεν πρέπει να απομακρύνουν τον εκάστοτε παραγωγό από την επιδότηση που δικαιούται και εσείς οδηγήσατε τους κτηνοτρόφους, που θα υποβάλλουν, για πρώτη φορά, αίτηση ενίσχυσης, σε δραστική μείωση των ποσών, τα οποία, επίσης, με αντίστοιχες μειώσεις θα λάβουν και περιπτώσεις που απέκτησαν κτηνοτροφική εκμετάλλευση από το 2016 και μετά.

Κύριε Υπουργέ, κυρίες και κύριοι συνάδελφοι, η ανεξήγητη αποστασιοποίηση από την ελληνική πραγματικότητα της κτηνοτροφίας, γιατί πρέπει να είμαστε ξεκάθαροι, καθώς περί αυτού θα συζητήσουμε, ως επί το πλείστον, οδηγεί στη «συρρίκνωση» της ελληνικής κτηνοτροφίας και ευνοεί υπερβολικά τις ξένες εκτροφές και τις εισαγωγές ξένων ζωικών προϊόντων.

Σκοπός του παρόντος νόμου, όπως αναφέρεται στο άρθρο 1, είναι η απλοποίηση της ίδρυσης και λειτουργίας των κτηνοτροφικών εγκαταστάσεων για την αντιμετώπιση, τόσο των χρόνιων ζητημάτων της κτηνοτροφικής παραγωγής, όσο και των σύγχρονων προκλήσεων που παρουσιάζει ο εν λόγω χώρος, η βελτίωση των διαδικασιών διενέργειας ελέγχων και επιβολής κυρώσεων και η επίλυση επειγόντων θεμάτων αρμοδιότητας του Υπουργείου Αγροτικής Ανάπτυξης Τροφίμων.

Δεν είναι, όμως, αυτό που χρειαζόμαστε, αυτή τη στιγμή. Σκοπός για εμάς είναι να μην σταματήσει η κτηνοτροφική παραγωγή. Δεν είναι δυνατόν, η εισαγωγή να υπερνικά την εγχώρια παραγωγή. Αναμφίβολα, και ξέρουμε, ότι έχετε κάνει προσπάθειες, πρέπει ο τομέας να εκσυγχρονιστεί και να επιλυθούν γραφειοκρατικά ζητήματα, που θα «λύσουν τα χέρια» των ανθρώπων που «μάχονται» καθημερινά για τα προς το ζην. Όλα, όμως, αυτά, πρέπει να συμβούν με μεθοδικότητα και όχι από τη μία μέρα στην άλλη και φυσικά, με εγγυήσεις «απορρόφησης» της παραγωγής. Όπως, επίσης, πρέπει να αναλογιστούμε σε ποιες σύγχρονες προκλήσεις αναφέρεται ο σκοπός. Για εμάς οι σύγχρονες προκλήσεις, που συνδέονται με τον τομέα της κτηνοτροφίας, είναι η κλιματική αλλαγή, το περιβαλλοντικό αποτύπωμα των εγκαταστάσεων, η ευζωία του εκτρεφόμενου ζωικού κεφαλαίου και ό,τι σχετικό υπάρχει. Επίσης, απουσιάζει και η πρόβλεψη για τη δημιουργία ηλεκτρονικής πλατφόρμας.

Κύριε Υπουργέ, θα πρέπει από δω και πέρα, να συζητάμε με το βλέμμα στραμμένο στο μέλλον. Να προβλεφθούν ξανά οι κτηνοτροφικές μονάδες καινοτομίας και city farm, ως «γέφυρες» επικοινωνίας, μεταξύ αγροτικών και αστικών κοινωνιών. Μονάδες, που μετά από δήλωσή τους, εντάσσονται σε καθεστώς στενής συνεργασίας με τα ΑΕΙ και τα ΤΕΙ της χώρας, προκειμένου να εφαρμοστούν καινοτόμες και σύγχρονες ιδέες, με σκοπό την αυξημένη προστιθέμενη αξία των παραγόμενων προϊόντων, αλλά και τον εκσυγχρονισμό των ίδιων των εκμεταλλεύσεων.

Πριν κλείσω, θέλω να αναφερθώ στο θέμα των βοσκοτόπων και τη διαχείρισή του. Πριν από δύο χρόνια, είχε ζητήσει και ο πρώην Υπουργός την παράταση, από τις 31/12/ 19, πήγε στις 31/12/2021 και εσείς τώρα τη μεταθέτετε για τις 31/12/2023. Αποτέλεσμα ήταν η εκμετάλλευση των βοσκοτόπων από άσχετους με την κτηνοτροφία και την ανάπτυξη εκτεταμένων ζητημάτων με το εθνικό απόθεμα και τον κίνδυνο αυτές οι εκτάσεις να μείνουν έξω από τη νέα ΚΑΠ 2021-2027 και οι κτηνοτρόφοι να χάσουν τις επιδοτήσεις.

Επίσης, θέλω να σας τονίσω και κάτι άλλο, στο οποίο θα επιμείνουμε. Το 2014, όταν ψηφίστηκε, για πρώτη φορά, η εκπόνηση των διαχειριστικών σχεδίων των βοσκοτόπων, περιλαμβανόταν και η συμμετοχή των οργανώσεων των κτηνοτρόφων, δηλαδή, ο δημόσιος έλεγχος. Για λόγους που δεν έχουν εξηγηθεί μέχρι σήμερα, ο πρώην Υπουργός, ο κ. Αποστόλου, τις αφαίρεσε. Ο δημόσιος έλεγχος χάθηκε και οι επιτήδειοι, που λέτε κι εσείς επανειλημμένα, κύριε Υπουργέ, μπήκαν χωρίς ζώα στα βοσκοτόπια. Θα μπορούσαμε, λοιπόν, να συμφωνήσουμε για έναν χρόνο παράταση, αλλά υπό την προϋπόθεση και μόνο στις επιτροπές εκπόνησης των διαχειριστικών σχεδίων βόσκησης, να συμμετέχουν οι εκπρόσωποι των τοπικών οργανώσεων κτηνοτρόφων.

Κύριε Υπουργέ, κυρίες και κύριοι συνάδελφοι, εντοπίζουμε θετικά στοιχεία, αλλά και πολλές παραλείψεις στο συγκεκριμένο νομοσχέδιο. Ξέρουμε την, πραγματικά, καλή σας διάθεση για θέματα που αφορούν στον αγροτικό τομέα. Εμείς θα ακούσουμε τους εμπλεκόμενους φορείς και θα συζητήσουμε αναλυτικά κατά την κατ’ άρθρον συζήτηση.

Επί της αρχής, επιφυλασσόμαστε.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Λαμπρούλης, Ειδικός Αγορητής του Κ.Κ.Ε..

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του ΚΚΕ):** Ευχαριστώ, κύριε Πρόεδρε. Η Κυβέρνηση φέρνει το συγκεκριμένο νομοσχέδιο, σε μία περίοδο που χαρακτηρίζεται από την όξυνση των προβλημάτων των βιοπαλαιστών κτηνοτρόφων. Μία όξυνση των προβλημάτων, η οποία δεν είναι «κεραυνός εν αιθρία». Οφείλεται συγκεκριμένα στην αλματώδη άνοδο του κόστους παραγωγής, με τις ζωοτροφές, που αποτελούν το βασικό κόστος για τον κτηνοτρόφο, να έχουν «ανέβει» μέχρι και πάνω από 60%. Παράλληλα, τεράστιες είναι οι ανατιμήσεις στο ηλεκτρικό ρεύμα, με τη ρήτρα αναπροσαρμογής που έχει θεσπίσει η Κυβέρνηση και αντίστοιχα, η τιμή του πετρελαίου κίνησης έχει «σπάσει» κάθε ρεκόρ και δεν έχει προβλεφθεί κανένα ουσιαστικό μέτρο ανακούφισης αγροτών και κτηνοτρόφων.

Την ίδια ώρα, ο κλάδος των κτηνοτρόφων βρίσκεται σε «αναβρασμό», λόγω της αναδρομικής εφαρμογής της κοινής υπουργικής απόφασης για την κατανομή των βοσκοτόπων στους κτηνοτρόφους, η οποία άλλαξε, εκ των υστέρων. Δηλαδή, αφού είχαν οι κτηνοτρόφοι υποβάλει τις δηλώσεις ΟΣΔΕ για τα κριτήρια κατανομής τους. Αυτό έχει δημιουργήσει αρκετά προβλήματα και στη χορήγηση των ενισχύσεων σε αρκετές περιοχές της Ελλάδας.

Σε ότι αφορά στο νομοσχέδιο, τι προσπαθεί η Κυβέρνηση; Προσπαθεί ν’ αντιμετωπίσει προβλήματα που έχουν σχέση με την αδειοδότηση των κτηνοτροφικών εγκαταστάσεων και ιδιαίτερα των πρόχειρων καταλυμάτων που είναι η πλειοψηφία τους. Και τι κάνετε ως Κυβέρνηση, ως Υπουργείο; Τροποποιείτε τον ισχύοντα ν. 4056/2012, ο οποίος, ουσιαστικά, δεν εφαρμόστηκε, εκτός από ελάχιστες περιπτώσεις, καθώς η εφαρμογή του θα οδηγούσε στο κλείσιμο τη συντριπτική πλειοψηφία των κτηνοτροφικών εκμεταλλεύσεων της χώρας. Έτσι, λοιπόν, μόλις το 1/5, ένα 20%, περίπου, των κτηνοτροφικών εκμεταλλεύσεων που, κυρίως, αφορά σε μεγάλες μονάδες αδειοδοτήθηκε.

Μέχρι σήμερα, δίνονταν διαδοχικές παρατάσεις και οι κτηνοτρόφοι μπορούσαν να διατηρούν τους στάβλους που διέθεταν, χωρίς αδειοδότηση και χωρίς ουσιαστικές επιπτώσεις. Εδώ, κατά τη γνώμη μας, αναδεικνύεται η εξής αντίφαση. Το πρόβλημα της χωροθέτησης ή της αδειοδότησης των κτηνοτροφικών εγκαταστάσεων είναι ένα ζήτημα που αφορά χρήσεις γης. Από τη στιγμή που η γη είναι ατομική ιδιοκτησία, δηλαδή, «κατακερματισμένη» δεν μπορεί να λυθεί η χωροθέτηση σχεδιασμένα και προς όφελος της ικανοποίησης των κοινωνικών αναγκών, αγροτών, κτηνοτρόφων κ.λπ.. Πρόκειται, δηλαδή, για ζητήματα που δεν μπορεί να τα λύσει η αγορά και το σύστημα που υπερασπίζεστε και εσείς ως Κυβέρνηση και τα υπόλοιπα αστικά κόμματα ή όσα κόμματα ήταν στις κυβερνήσεις έως τώρα.

Έτσι, λοιπόν, για παράδειγμα, με τη διαδικασία ανάρτησης των δασικών χαρτών, αποκαλύφθηκε μία ακόμη πλευρά των συνεπειών, που έχει για τους βιοπαλαιστές αγρότες, τους κτηνοτρόφους, το νομικό πλαίσιο που διαμορφώνουν, τόσο οι σημερινές, όσο και οι προηγούμενες κυβερνήσεις, στο έδαφος μιας βασικής κατεύθυνσης, μιας βασικής αποδοχής απ’ όλους σας και του ίδιου του συστήματος. Ποιο είναι αυτή; Η εμπορευματοποίηση της γης, αποτυπώνοντας, στην πραγματικότητα, τις σχέσεις παραγωγής και ιδιοκτησίας. Ουσιαστικά, η ολοκλήρωση αυτής της διαδικασίας και το «ξεκαθάρισμα» του ιδιοκτησιακού καθεστώτος και των χρήσεων γης, αποτελούν προϋπόθεση για την ανεμπόδιστη υλοποίηση των επενδυτικών σχεδίων των επιχειρηματικών ομίλων. Ιδιαίτερα, σε τομείς, όπως των Ανανεώσιμων Πηγών Ενέργειας, του Τουρισμού, των κατασκευών και άλλες.

Σε αυτή, ακριβώς, την κατεύθυνση, η Κυβέρνηση της Ν.Δ. επιταχύνει το έργο της προηγούμενης Κυβέρνησης, θέλοντας να επιλύσει ένα χρόνιο ζήτημα. Όμως, ανάμεσα στις συνέπειες που θα έχει η κύρωση των δασικών χαρτών, είναι η διευκόλυνση της καταστροφής εκτάσεων, τόσο δασικού χαρακτήρα, όσο και της μικρής και μεσαίας ιδιοκτησίας, και η συγκέντρωση της γης στο κράτος και στα χέρια μεγάλων επενδυτών, αλλά και το «ξεκλήρισμα» ενός τμήματος βιοπαλαιστών αγροτών και κτηνοτρόφων. Όλοι γνωρίζετε πολύ καλά, πως μετά τις αναρτήσεις των δασικών χαρτών διαπιστώθηκε πώς χαρακτηρίστηκαν ως δασικές εκτάσεις, που ήταν παλαιότερα αγροτικές ή αντίστοιχα βοσκήσιμες δασικές εκτάσεις, για πάνω από σαράντα έως πενήντα χρόνια, και κινδυνεύουν να μην επιδοτηθούν ως βοσκότοποι, αν δεν ενταχθούν στις βοσκήσιμες γαίες και οι κτηνοτρόφοι να χάσουν τις όποιες ενισχύσεις. Το ίδιο συμβαίνει, σε ότι αφορά καλλιεργήσιμες εκτάσεις, με αποτέλεσμα οι αγρότες να κινδυνεύουν να τους απαιτηθεί και επιστροφή των ενισχύσεων και επιδοτήσεων.

Συγχρόνως, απαιτείται ένας «Γολγοθάς» γραφειοκρατικών ενεργειών, και, κυρίως, «τσουχτερά» παράβολα για τις αντιρρήσεις, που αφορούν στις αμοιβές ιδιώτη δασολόγου, δικηγόρου, μηχανικού, τοπογράφων, κ.λπ., που ανάλογα με τα στρέμματα, το ύψος των ποσών «αγγίζει» μερικές χιλιάδες ευρώ. Αν στις απαιτήσεις αυτές προσθέσουμε και τις απαιτήσεις του Κτηματολογίου, τότε το ποσό διπλασιάζεται σε αρκετές χιλιάδες ευρώ παραπάνω.

Όλα αυτά, την ώρα που οι τιμές στα αγροεφόδια και συνολικά το κόστος παραγωγής ανεβαίνει συνεχώς. Οι διατάξεις που φέρνετε με το συγκεκριμένο νομοσχέδιο, συνεπάγονται τη διαιώνιση του «χαρατσώματος» και της «ομηρίας» των κτηνοτρόφων, ακόμη και εκείνων με πρόχειρα καταλύματα, που ισχυρίζεστε, ότι δίνετε λύση. Την ώρα, που νομιμοποιείτε ως Κυβέρνηση, με βάση τις στρατηγικές σας επιλογές και εσείς όπως και οι προηγούμενες, τις ανεμογεννήτριες μέσα στα δάση, με χιλιάδες τόνους μπετόν, ζητάτε της «Παναγιάς τα μάτια» από έναν αιγοπροβατοτρόφο που δίνει αγώνα επιβίωσης. Μάλιστα, εμφανίζεστε και το «πουλάτε» και ως εκδούλευση, ότι, δήθεν, τον διευκολύνετε, τη στιγμή που για να εγκριθεί το μαντρί του κτηνοτρόφου, εξακολουθούν να απαιτούνται μία στοίβα δικαιολογητικά και μελέτες.

Αυτό που λέμε εμείς, είναι η έγκριση των κτηνοτρόφων με πρόχειρα καταλύματα που, όπως λέτε, είναι πάνω από το 50%, να γίνεται με μοναδικά δικαιολογητικά την αίτηση και την υπεύθυνη δήλωση. Από εκεί και πέρα, η όλη διαδικασία να πραγματοποιείται από τις κρατικές υπηρεσίες που πρέπει να στελεχωθούν κατάλληλα με μόνιμο προσωπικό, χωρίς καμία επιβάρυνση του κτηνοτρόφου. Ξέρετε πολύ καλά, ποια είναι η κατάσταση στα δασαρχεία, με την τεράστια υποστελέχωση που αδυνατούν να αντεπεξέλθουν ακόμη και σε τέτοιου είδους υπηρεσίες. Ξέρετε πολύ καλά, τι γίνεται με τις πολεοδομίες των Δήμων. Δεν υπάρχουν σε μερικούς Δήμους οργανωμένες υπηρεσίες, για να διευκολύνουν τέτοιες καταστάσεις, ούτε κτηνίατροι στις κτηνιατρικές υπηρεσίες και πάει λέγοντας. Παντού ζει και βασιλεύει η υποστελέχωση.

Από την άλλη πλευρά, ακόμη και να πάρει αυτή την «έρημη» την αδειοδότηση, αυτός που έχει το μαντρί του μακριά, σε κάποιο βουνό, πώς θα το ηλεκτροδοτήσει;

Τι επένδυση χρειάζεται για να πάρει ρεύμα το μαντρί του, η σταβλική του εγκατάσταση κ.λπ.;

Ποιος θα το επωμιστεί αυτό το κόστος; Πόσες κολώνες πρέπει να στηθούν από την πηγή της ενέργειας, όπου υπάρχει υποσταθμός, πόλη, χωριό, για να φτάσει στο μαντρί του;

Ποιος θα το επωμιστεί αυτό το κόστος;

Ο αγρότης.

Ας «κόψει τον λαιμό του». Αυτό του λέτε και σε αυτό το θέμα.

Θεωρούμε ότι αυτή η πρόταση που κάνουμε, θα μπορούσε να δώσει μία ανακούφιση, πραγματική ανακούφιση, σε ότι αφορά στη διεκπεραίωση όλων αυτών των δικαιολογητικών, αιτήσεων, με τις δύο κατευθύνσεις ή τις προτάσεις που κάνουμε για τα δικαιολογητικά που θα απαιτούνται, δηλαδή, μία αίτηση και μια υπεύθυνη δήλωση. Από κει και πέρα, όπως είπαμε, οι κρατικές υπηρεσίες να αναλαμβάνουν να διεκπεραιώνουν τα πάντα.

Επίσης, πραγματική ανακούφιση δεν θα συνιστούσε για παράδειγμα αυτό που διεκδικούν οι αγρότες και οι κτηνοτρόφοι; Δηλαδή, το αφορολόγητο πετρέλαιο για όλους τους αγρότες και τους κτηνοτρόφους;

Την ίδια ώρα, όμως, εσείς τι κάνετε; Όχι μόνο εσείς, η παρούσα Κυβέρνηση, αλλά και πριν οι προηγούμενες κυβερνήσεις. Δίνετε ή δεν δίνετε, κάθε χρόνο, στους εφοπλιστές, στους μεγαλοκλινικάρχες και στις αεροπορικές εταιρείες, πάνω από 350 εκατομμύρια τον χρόνο ως αφορολόγητο για το πετρέλαιο; Την ίδια στιγμή, αυτό που εξαγγέλλετε είναι «ψίχουλα». Τα 50 εκατομμύρια είναι «ψίχουλα», σε ότι αφορά στο πετρέλαιο για τους αγρότες και τους κτηνοτρόφους.

Επίσης, να εξασφαλιστεί γενναία μείωση στην τιμή του αγροτικού ρεύματος. Αυτό θα είναι ή δεν θα είναι διευκόλυνση στο κόστος παραγωγής και κατ’ επέκταση, στη δυνατότητα να παραμείνει ο κτηνοτρόφος, μιας και μιλάμε, κυρίως, για τους κτηνοτρόφους με βάση το νομοσχέδιο, στη γη του, στο μέρος του, να παράξει, να ζήσει αυτός και η οικογένειά του; Είναι.

Γιατί δεν καταργείτε τη ρήτρα αναπροσαρμογής; Γιατί δεν επιδοτείτε ζωοτροφές; Γιατί δεν καταργείτε τον ΦΠΑ στα αγροτικά εφόδια και μηχανήματα; Το ίδιο ισχύει και για τους προηγούμενους και για τους επόμενους, αλλά, κυρίως, εσάς, γιατί εσείς είστε τώρα Κυβέρνηση.

Επίσης, πραγματική ανακούφιση και στήριξη στον βιοπαλαιστή αγρότη, που προσπαθεί να επιβιώσει από το επάγγελμά του, δεν θα ήταν, για παράδειγμα, η σύνδεση των ενισχύσεων αγροτών με την πραγματική παραγωγή και σε ότι αφορά τους κτηνοτρόφους με το πραγματικό ζωικό κεφάλαιο;

Η αποσύνδεση των επιδοτήσεων στην κτηνοτροφία από τα βοσκοτόπια, λοιπόν, ή έγκυρη χορήγησή τους σε μία δόση, χωρίς παρακρατήσεις, να είναι ακατάσχετες, να μην επιβαρύνονται οι αγρότες οικονομικά για τις δηλώσεις ΟΣΔΕ και για τη διόρθωση σφαλμάτων. Και να μην έχει αναδρομική ισχύ, επαναλαμβάνουμε, η κοινή υπουργική απόφασης για τα βοσκοτόπια, σε συνδυασμό, φυσικά, και με άλλα αιτήματα που θέτουν οι κτηνοτρόφοι για τα βοσκοτόπια και όχι μόνο.

Αυτά τα μέτρα θεωρούμε, ότι, όντως, μπορούν να βοηθήσουν και να δώσουν «ανάσα» στα συσσωρευμένα και οξυμένα προβλήματα των κτηνοτρόφων και όχι η λεγόμενη -εμείς τη χαρακτηρίζουμε- τεχνική λύση που επιχειρείτε να δώσετε με αυτό το νομοσχέδιο, όπως η μοιρασιά των επιδοτήσεων, με βάση τα βοσκοτόπια, που υιοθετήσατε και εφαρμόσατε όλες οι Κυβερνήσεις με τα γνωστά αποτελέσματα.

Στις επόμενες συνεδριάσεις θα τοποθετηθούμε και, επί των άρθρων, και η συζήτηση θα «ανοίξει». Όμως, θέλουμε να αναφερθούμε στο άρθρο 16, γιατί την ίδια ώρα που δίνετε παράταση ενός έτους για τη συνέχιση της θητείας του Προέδρου του ΕΛΓΑ, κάτι που δεν αφορά στον ίδιο τον ΕΛΓΑ και τη λειτουργία του, αφού ο ΕΛΓΑ, γνωρίζουμε πολύ καλά, τι ρόλο επιτελεί, πολύ καλύτερα το βιώνουν οι αγρότες σε ότι αφορά τις αποζημιώσεις, αυτό που πρέπει, κατά τη γνώμη μας, να αντιμετωπιστεί είναι η πλήρης αποζημίωση, στο 100% των ζημιών. Όχι να έρχεστε, μετά από έξι μήνες και να μας λέτε, ότι δεν έχετε δώσει την προκαταβολή και ότι ζητάτε παράταση για τη χορήγηση των αποζημιώσεων, για την οποία, φυσικά, καμαρώνετε.

Θα έπρεπε να έχετε, ήδη, εξοφλήσει στο 100% τις αποζημιώσεις. Οι κτηνοτρόφοι και οι αγρότες έχουν μπει στη νέα καλλιεργητική περίοδο, προχωρούν οι εργασίες στη δουλειά τους, οι ανάγκες έχουν πολλαπλασιαστεί, αλλά δεν έχουν πάρει φράγκο, ενώ οι τιμές όλων των αγροεφοδίων «τραβούν την ανηφόρα».

Συνεπώς, με βάση τα ανωτέρω, επί της αρχής, καταψηφίζουμε το νομοσχέδιο. Όπως προείπα, στις επόμενες συνεδριάσεις, θα τοποθετηθούμε και σε μία σειρά από άρθρα.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Είναι σημαντικό το θέμα που συζητάμε, σε ότι αφορά αυτόν τον πόλο ανάπτυξης που πρέπει να είναι ουσιαστικός για τον ελλαδικό χώρο και λόγω κλιματολογικών και εδαφολογικών συνθηκών. Είναι αυτό που λέμε η σωστή ανάπτυξη στον πρωτογενή τομέα.

Αν και δεν είναι, επί της παρούσης, πρέπει να «σκιαγραφήσουμε» κάποια λάθη, προκειμένου να μην επαναληφθούν και να μην είναι σισύφειος η προσπάθεια, σε ένα σκληρό ανταγωνιστικό περιβάλλον, όπως αυτό διαμορφώνεται, κυρίως, από χώρες της κεντρικής και βόρειας Ευρώπης, απέναντι και στην κτηνοτροφία του νότου. Είναι ανενημέρωτοι οι αγρότες για το τι τους «ξημερώνει», μέσα από πολλές συνθήκες που έχουν υπογραφεί από έναν σκληρό ανταγωνισμό και ένα αθέμιτο εμπόριο. Κυρίως, οι κτηνοτρόφοι, οι οποίοι δεν είναι κατάλληλα οργανωμένοι, όπως θα έπρεπε, μέσα από συνεταιρισμούς, είτε γαλακτοκομικούς, είτε να έχουν καλύτερα και πιο εκμοντερνισμένα σφαγεία, για να πετύχουμε και μία σωστή τυποποίηση και ονομασία προέλευσης ενός προϊόντος με τις συνθήκες υγιεινής που απαιτούνται.

Όταν δεν έχουμε ανοικοδόμηση, πίσω από μία οικοδομή σχετίζονται, περίπου, 250 επαγγέλματα. Πίσω από την κτηνοτροφία, διαβάζοντας κάποιες μελέτες τις τελευταίες ημέρες, σχετίζονται 15.000 επιχειρήσεις. Άρα, αντιλαμβάνεστε, ότι ο κύκλος εργασιών, η «αλυσίδα» αυτών των ανθρώπων, οι οποίοι, πραγματικά ζουν από την κτηνοτροφία, αφορά σε χιλιάδες επιχειρήσεις, είτε τυποποίησης, είτε διακίνησης, είτε πρώτες ύλες, κ.λπ..

Όμως, από τις εισαγωγές που κάνουμε, τα στοιχεία, μετά το 2014, λένε ότι οι εισαγωγές μας, ανέρχονται σε 6 δισεκατομμύρια €. Από αυτά, τα 2 δισεκατομμύρια € είναι για το ζωικό κεφάλαιο, υπό την έννοια ότι γίνονται εισαγωγές σε ζωικά προϊόντα. Οπότε, αντιλαμβάνεστε, ότι θα έχουμε μεγάλο πρόβλημα, καθώς δεν καλύπτουμε, ούτε το 30% της εγχώριας ζήτησης, για να έχουμε τέτοιες υψηλές εισαγωγές σε ζωοκομικά προϊόντα της τάξεως των 2 δισεκατομμυρίων €.

Είναι στοιχεία, που μπορείτε να βρείτε μέσα από μελέτες, μέσα από επίσημες πηγές, γι’ αυτές τις επιχειρήσεις.

Διαβάζοντας μία μελέτη του Οδυσσέα Χριστοδούλου, είχαμε 110.000 κτηνοτροφικές επιχειρήσεις στην Ελλάδα, μέχρι το 2014. Το 2018, κύριοι του Υπουργείου, τα ξέρετε αυτά τα στοιχεία φαντάζομαι, μειώθηκαν σε 79.000 επιχειρήσεις. Δηλαδή, είχαμε μία μείωση της τάξης του 28,18%. Αυτά τα στοιχεία είναι πολύ δυσοίωνα. Οι οιωνοί δεν είναι καλοί, για το πώς θα αναπτυχθεί η κτηνοτροφία, απέναντι σε ανθρώπους που θέλουν να επενδύσουν και να βιοποριστούν γύρω από αυτή και δη στους νέους κτηνοτρόφους ηλικίας 40 ετών. Αυτούς πρέπει να τους προσέξουμε και να τους δώσουμε εχέγγυα και απλοποίηση διαδικασιών ακόμη μεγαλύτερη.

Τα όσα δεν έγιναν, τα γνωρίζετε λίγο πολύ. Μιλάμε για αύξηση του φόρου εισοδήματος από το 22% στο 45%, για αύξηση των ασφαλιστικών εισφορών, οι οποίες δεν εκπίπτουν στα έξοδα του κτηνοτρόφου. Τους βάλαμε το επίδομα αλληλεγγύης, αλλά το μέγα λάθος, κύριε Υπουργέ και κύριε Υφυπουργέ, είναι ότι τους φορολογήσαμε στις κοινοτικές επενδύσεις από το πρώτο ευρώ και χάσαμε σημαντικά μέτρα συμβουλευτικής κτηνοτροφίας.

Ενδεικτικά, να αναφέρω κάποια μέτρα που χάθηκαν, δυστυχώς, με τα οποία θα μπορούσαν οι αγρότες να εκσυγχρονιστούν καλύτερα. Συνεργατισμός, προϋπολογισμού 97 εκατομμυρίων €, μέτρο 16, χάθηκε. Μέτρο 9 προϋπολογισμού, 25 εκατομμυρίων από τις ομάδες παραγωγών και τις διεπαγγελματικές οργανώσεις, τρεισήμισι χρόνια καθυστέρηση εκεί. Μέτρο 2, συμβουλευτικές υπηρεσίας, προϋπολογισμός 125 εκατομμύρια €. Μέτρο 1 δράσεις σε ό,τι αφορά σε μεταφορά γνώσης και ενημέρωσης για τους κτηνοτρόφους, ένα πρόγραμμα 60 εκατομμυρίων €. Έτσι χάσαμε και τη διεπαγγελματική οργάνωση της φέτας, που εκτός από την ταυτοποίηση και την ονομασία προέλευσης χάθηκε σημαντικός χρόνος. Όμως, το αποκορύφωμα ήταν η εξάντληση από κοινοτικές επιδοτήσεις στην εξισωτική αποζημίωση 950 εκατομμυρίων €, την τελευταία πενταετία κι έχετε ευθύνη κι εσείς του ΣΥΡΙΖΑ, που χάθηκε αυτή η κοινοτική εξισωτική και δεν θα μπορούν να δώσουν τώρα κοινοτικές εξισωτικές στους κτηνοτρόφους.

Σίγουρα, αυτή η προσπάθεια που πάτε να κάνετε, δηλαδή, να υπάρχει ένας συσχετισμός, ανάμεσα στην κτηνοτροφική μονάδα και στο ζωικό κεφάλαιο, είναι δίκαιο, όπως και στους αγρότες θα πρέπει να γίνει ένα «καθαρόαιμο» μητρώο κτηνοτρόφων, με βάση το ζωικό τους κεφάλαιο, για να μπορούμε να ξέρουμε ποιοι είναι οι κτηνοτρόφοι στην Ελλάδα. Το να μπούμε τώρα σε μία διαδικασία γραφειοκρατικής «αγκύλωσης», για να τροποποιούμε άδειες, σε ότι αφορά στις κτηνοτροφικές εγκαταστάσεις και ποιος θα τις τροποποιεί, ποιος θα δίνει παράταση και γιατί, μπαίνει ένα ερώτημα για το κλείσιμο της δραστηριότητας να απαιτείται πρόσκαιρη «χαρτούρα», μία επίπονη διαδικασία για τους κτηνοτρόφους;

Σε σχέση με τη βιολογική κτηνοτροφία, πρέπει να δοθεί μία πολύ μεγάλη βαρύτητα. Όταν μιλάμε για έναν σχεδιασμό κτηνοτροφικών εγκαταστάσεων, πρέπει να υπάρχει ένα οργανόγραμμα, ένα action plan, ένα business plan, ένα σχέδιο δράσης, ένα σχέδιο με χρονικό ορίζοντα, για να μπορέσουμε, να έχουμε ποιοτική, βιολογική κτηνοτροφία, η οποία, αυτή τη στιγμή, όχι απλά είναι στα σπάργανα, εδώ πρέπει, να πληρώσουν ISO ταυτοποίησης βιολογικής κτηνοτροφίας από την τσέπη τους οι κτηνοτρόφοι, να το πω έτσι, απλά, εκλαϊκευμένα και είναι πολλά τα χρήματα που θα δαπανήσουν. Θα μιλήσουμε και εκτενέστερα.

Υπάρχουν τα άρθρα 6, 10, 15, 16 και 17, για την παράταση θητείας του Προέδρου του ΕΛΓΑ. Όμως, ο Πρόεδρος του ΕΛΓΑ πρέπει να είναι ειδικός με το αντικείμενο, να μην είναι «έξω από τα νερά του». Πρέπει να σχετίζεται με τον πρωτογενή τομέα, είτε ως γεωπόνος, είτε ως κτηνίατρος, είτε να είναι ένας άνθρωπος που θα έχει κάνει ειδικές σπουδές, ειδική διατριβή, για να μπορέσει να νιώσει το πρόβλημα.

Σχετικά με τους συνεταιρισμούς. Οι μικροί, τουλάχιστον, ευέλικτοι συνεταιρισμοί, θα πρέπει με ένα νομικό πλαίσιο, στους κτηνοτρόφους που έχουν μείνει πίσω, να υποστηριχθούν. Να μπορέσουμε να κάνουμε συνεταιριστικές σχολές, υπάρχουν τέτοιες γαλακτοκομικές σχολές, είναι λίγες, όμως, πέντε στον αριθμό, για να μπορέσουν να «ορθοποδήσουν» μέσα από το ισχυρό συνεταιριστικό κίνημα για ανταγωνιστικές τιμές.

Άρα, λοιπόν, έγιναν τραγικά λάθη απέναντι στον κτηνοτρόφο. Ερχόμαστε τώρα στο κόστος παραγωγής. Αυτό που ώθησε τις 31.000 κτηνοτροφικές επιχειρήσεις να κλείσουν τα τέσσερα τελευταία χρόνια, με βάση τη μελέτη και τον άνθρωπο που την έχει κάνει, τον Οδυσσέα Χριστοδούλου, πρέπει να μας προβληματίσει, καθώς μιλάμε για μία πολύ μεγάλη πτώση, της τάξεως, περίπου, του 30%.

Άρα, μιλάμε για σχέδια που θα κάνουμε, ώστε να δίνουμε μια προοπτική. Για ποιον λόγο το κόστος των ζωοτροφών είναι στα ύψη; Είναι μόνο ο ΦΠΑ; Όχι. Βιωματικά, θα σας μιλήσω, καθώς πέρασα και από διαχειριστής ζωοτροφών για μία δεκαετία, θα σας πω, λοιπόν, ότι τα λεγόμενα μείγματα η σιτηρέσια που γίνονται, είτε για τις αγελάδες, είτε για τα αιγοπρόβατα και έχω και το αντίστοιχο νούμερο, έχουν ξενόφερτες ύλες εισαγωγής.

Ποιες είναι αυτές και αν συνάδουν με φυτοφάγα ζώα. Εδώ θα ανοίξουμε ένα άλλο μεγάλο θέμα, σε ότι αφορά στην υγιεινή διατροφή που δεν είναι της παρούσης και δεν είναι αντικείμενο της σημερινής συζήτησης. Όμως, υπάρχει ρεγγάλευρο από τη Δανία, οστεάλευρο από τη Γαλλία. Αυτά είναι τα σιτηρέσια που βάζουν στις ζωοτροφές. Εδώ ακόμη και μηδική δεν παράγουμε, τώρα ξεκίνησαν κάποιες οργανωμένες παραγωγές. Άρα, λοιπόν, επόμενο είναι οι ζωοτροφές να είναι στα «ύψη».

Δεν καταργούμε τον ειδικό φόρο κατανάλωσης, ο οποίος είναι μία πρωτοτυπία του ελληνικού κράτους στα καύσιμα, Δηλαδή, να υπάρχει ο ειδικός στον ειδικό φόρο κατανάλωσης, σε ότι αφορά στο αγροτικό πετρέλαιο. Ποιο είναι το αποτέλεσμα; Δεν μπορούν να είναι ανταγωνιστικοί οι κτηνοτρόφοι υπό αυτές τις συνθήκες.

Και πάμε τώρα σε κάποιους ενδοιασμούς, σε ότι αφορά στις δασικές προστατευόμενες περιοχές, με βάση και τον ν.4685 που ψηφίσατε, για τις περιοχές υψίστου φυσικού κάλλους, όπως είναι οι NATURA. Για την απόσταση μιας κτηνοτροφικής μονάδας από μία δασική περιοχή, για να μην πάει χαμένο το έδαφος, που το έχουν ανάγκη οι κτηνοτρόφοι, πολύ ευχαρίστως να την περιορίσουμε, από τη στιγμή, που δεν θα βλάπτει μία δασική έκταση. Αλλά δεν μπορούμε να έχουμε κτηνοτροφικές μονάδες σε προστατευόμενες περιοχές, κυρίως και μετά από πυρκαγιές, γιατί, πλέον, τα δάση τα «κλαίμε». Εκτός του ότι δεν έχουμε ακόμη εμπεριστατωμένους δασικούς χάρτες. Είμαστε η μόνη χώρα στην Ευρώπη που δεν είχαμε δασικούς χάρτες, από την εποχή του Καποδίστρια. Γίνονται κάποιες προσπάθειες, αλλά παραμένουν στις «καλένδες». Με μεγάλη χρονική καθυστέρηση, εδώ και μία πενταετία, έχουν αρχίσει και γίνονται οι δασικοί χάρτες.

Και πάμε στην άλλη μεγάλη «πληγή» που είναι τα βοσκοτόπια. Τα βοσκοτόπια τα οποία κάνουν «γυροβολιά» στην Ελλάδα. Χθες είχαμε μία μεγάλη κινητοποίηση των κτηνοτρόφων στην Αλεξανδρούπολη. Συγκεντρώθηκαν όλοι οι κτηνοτρόφοι της Θράκης και της Ανατολικής Μακεδονίας, διότι πρέπει να υποστηριχθεί το εθνικό τους ζωικό κεφάλαιο. Είναι ζήτημα εθνικό, πλέον, το ζωικό κεφάλαιο, απέναντι σε κάποιες επιδοτήσεις που χάνονται από βοσκοτόπια που τα χάνει η συγκεκριμένη Περιφέρεια Ανατολικής Μακεδονίας. Δεν ξέρω, αυτά έχουν «τροχούλια» και πάνε σε άλλες Περιφέρειες; Πώς ακριβώς θα γίνει αυτός ο συσχετισμός;

Είναι, λοιπόν, ορισμένα ζητήματα που πρέπει να συζητήσουμε, όπως το θέμα αποζημίωσης, μέσω του ΕΛΓΑ, του πρώην Οργανισμού Γεωργικών Ασφαλίσεων. Ο ΕΛΓΑ πρέπει να κινείται γρήγορα στον κτηνοτρόφο. Γίνεται «κουφάρι» το ζώο, μέχρι να πάει ο κτηνίατρος να το εξετάσει για την ασθένεια, με αποτέλεσμα να μην μπορεί να κάνει επιστημονικής φύσεως γνωμάτευση. Δεν είναι, όπως ο αγρότης, ο οποίος είναι και εκείνος αδικημένος, αλλά μπορεί να περιμένει. Σήμερα, υπάρχουν περιοχές του Νομού μου, στη Βισαλτία για παράδειγμα, όπου δεν μπορεί ένας ή δύο κτηνίατροι να ελέγξουν μία περιοχή, που το εμβαδόν που καταλαμβάνει είναι, σχεδόν, ίδιο με τον Νομό Ημαθίας. Δεν γίνονται αυτά.

Υπάρχουν αυτή τη στιγμή κωμικοτραγικοί νόμοι. Ο προκάτοχός σας, ο κ. Βορίδης και η κυρία Αραμπατζή τα ξέρουν τα αγροτικά θέματα καλά. Δεν μπορεί σήμερα ο λύκος να σου τρώει εννιά πρόβατα και να μην αποζημιώνεται ο κτηνοτρόφος, γιατί θα έπρεπε ο λύκος να είχε φάει δέκα πρόβατα, για να αποζημιωθεί. Δεν μπορεί να ακούμε τον καταρροϊκό πυρετό που έπληξε την ελληνική κτηνοτροφία και να έχουμε αυτήν την καθυστέρηση.

Αυτά πρέπει να προβλέπει το νέο νομοσχέδιο και όχι μόνο τις εγκαταστάσεις, γιατί όλα από έμψυχο δυναμικό γίνονται. Η σχέση του ποιμένα, του τσοπάνη με τα ζωντανά είναι μία σχέση ζωής. Πραγματικά, μία σχέση ζωής. Ο ένας επιβιώνει από τον άλλον. Είναι αλληλένδετα, είναι συγκοινωνούντα δοχεία. Άρα, λοιπόν, πρέπει να στηρίξουμε τον άνθρωπο κτηνοτρόφο και το κοπάδι του, τα ζωντανά του.

Πριν από λίγες ώρες προσπάθησα να επικοινωνήσω με κάποιους φίλους κτηνοτρόφους. Δεν μπορούν να μας παρακολουθήσουν. Όλοι είναι στα ζωντανά τους, νύχτα-μέρα. Δεν έχουν ελεύθερο χρόνο αυτοί οι άνθρωποι.

Πάμε τώρα σε κάποιες προσπάθειες που πρέπει να γίνουν. Υπάρχουν καινοτόμες ιδέες απέναντι στην κτηνοτροφία. Εγώ περίμενα σήμερα, κύριοι του Υπουργείου, να το έχετε στο πρόγραμμά σας. Για παράδειγμα, βουβαλοτροφεία στη λίμνη Κερκίνη. Είναι ένα εξαγώγιμο προϊόν το βουβάλι. Δεν θα το στηρίξουμε, για να διαφοροποιηθούμε και μέσω του νέου ΕΣΠΑ που έρχεται για την αγροδιατροφή; Έχουμε το γαϊδουρινό γάλα. Είναι ο κ. Παπλιάκας στη Νιγρίτα, τον ξέρει η κυρία Αραμπατζή. Έχει καταφέρει να κάνει τα γαϊδούρια κοπάδι. Όμως, πρέπει να εκσυγχρονιστεί και το θέμα του γαϊδουρινού γάλακτος, που οι επιστήμονες λένε, ότι είναι το μόνο που πλησιάζει το μητρικό γάλα -πανάκριβο- γιατί έχει νουκλεοτίδια. Άρα, λοιπόν, αν δεν μιλούμε για καινοτόμες προτάσεις, κύριε Λιβανέ, και κύριε Στύλιε, δεν μπορούμε να έχουμε προοπτική για μία κτηνοτροφία, η οποία, αυτή τη στιγμή, είναι πολύπαθη. Το δείχνουν τα στοιχεία, επί του τζίρου, επί των επιχειρήσεων που κλείνουν.

Θα έχουμε την ευκαιρία να τοποθετηθούμε και κατ’ άρθρο και για τη θητεία και για τις τροποποιήσεις των οικοδομικών αδειών. Έγινε μία προσπάθεια με τα «σκουλαρίκια». Τα λεγόμενα «σκουλαρίκια» στα κοπάδια. Αυτό πρέπει να το δούμε και στην αλιεία, δηλαδή, να υπάρχει μία δορυφορική παρακολούθηση, για να προστατεύσουμε και κάποιες παραδοσιακές φυλές, οι οποίες τείνουν να αφανιστούν. Αυτό θα μας δίνει ένα πλεονέκτημα μέσα στην Ευρωπαϊκή Ένωση, μέσα από ένα ΕΣΠΑ που έρχεται.

Θα το πω για μία ακόμη φορά, διότι το καινούργιο Εθνικό Σχέδιο Περιφερειακής Ανάπτυξης, όπως λέγεται, με χρονικό ορίζοντα το 2027, δίνει βαρύτητα στην αγροδιατροφή. Άρα, λοιπόν, τι κάνουμε; Προωθούμε μεν το μεταποιητικό στάδιο, του δίνουμε τα ποιοτικά χαρακτηριστικά, δίνουμε τα εχέγγυα στους κτηνοτρόφους, αλλά θα είναι μέγα λάθος φιλοσοφημένα να πούμε, ότι ο κτηνοτρόφος θα είναι, συνάμα, και επιχειρηματίας. Δεν γίνεται. Δεν γίνεται και «η πίτα αφάγωτη και ο σκύλος χορτάτος» που λέει ο λαός. Ο παραγωγός, ο κτηνοτρόφος, είναι για να παράξει ποιοτικά προϊόντα. Να έχει, βέβαια, τη δυνατότητα και τα κίνητρα να μπορέσει να τα διαφημίσει σωστά, δηλαδή, να τους δώσει ένα «περιτύλιγμα», αλλά η διακίνηση έρχεται μέσα από το εμπορικό πνεύμα, που το κράτος, όμως, πρέπει να ελέγξει και την εμπορική διακίνηση των γαλακτοκομικών προϊόντων και των προϊόντων κρέατος και ο κτηνοτρόφος να έχει τις προϋποθέσεις, τις προοπτικές, τις βάσεις να παράξει ποιοτικά προϊόντα, σε ότι αφορά στην ελληνική κτηνοτροφία.

Αν το καταφέρουμε αυτό, θα είναι ένας σημαντικός «πυλώνας» για την κτηνοτροφία μας, η οποία έχει να ανταγωνιστεί τον βορρά. Βλέπετε ότι οι χώρες Benelux, που λέγονταν κάποτε, και η βόρεια Ευρώπη, δεν θέλουν καλά οργανωμένη κτηνοτροφία στον νότο. Δεν αφορά μόνο την Ελλάδα αυτό. Αφορά και την Ιταλία, την Ισπανία και την Πορτογαλία. Άρα, λοιπόν, πρέπει να γίνουν κινήσεις, για να μπορέσει να είναι πιο ανταγωνιστική και πιο ποιοτική η κτηνοτροφία στην Ελλάδα.

Τώρα, κατ’ άρθρο, θα έχουμε τη δυνατότητα στις επόμενες συνεδριάσεις να αναφερθούμε και σε άλλα θέματα. Προτείναμε και φορείς για καινοτόμες ιδέες στην κτηνοτροφία, για να ακουστεί η άποψή τους βιωματικά και να μπορέσει, επιτέλους, να έχει μία καλύτερη προοπτική η ελληνική κτηνοτροφία.

Ευχαριστώ πολύ, κύριε Πρόεδρε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Στο σημείο αυτό, θα διαβάσω τον κατάλογο των φορέων που έχουν προσκληθεί να συμμετέχουν στην ακρόαση των φορέων. Είναι ο Σύνδεσμος Ελληνικής Κτηνοτροφίας (ΣΕΚ), ηΠανελλήνια Ένωση Κτηνοτρόφων (ΠΕΚ),ηΟμοσπονδία Κτηνοτροφικών Συλλόγων Θεσσαλίας,ηΈνωση Αυγοπαραγωγών Ελλάδος,ηΈνωση Μετακινούμενων Κτηνοτρόφων Ηπείρου, η Ένωση Περιφερειών Ελλάδος (ΕΝΠΕ),ηΚεντρική Ένωση Δήμων Ελλάδος (ΚΕΔΕ), η Εθνική Διεπαγγελματική Οργάνωση Πτηνοτροφίας, ο Κτηνοτροφικός Σύλλογος Ανατολικής Μακεδονίας-Θράκης, ο Αγροτικός Συνεταιρισμός Δημητριακών και Κτηνοτροφικών Προϊόντων Καστοριάς, το Γεωτεχνικό Επιμελητήριο Ελλάδος (ΓΕΩΤΕΕ), η Πανελλήνια Ομοσπονδία Γεωτεχνικών Δημοσίων Υπαλλήλων (ΠΟΓΕΔΥ), η Πανελλήνια Ένωση Κτηνιάτρων Δημοσίων Υπαλλήλων (ΠΕΚΔΥ), η Ομοσπονδία Αγροτικών Συλλόγων Αιτωλοακαρνανίας, η Ομοσπονδία Αγροτικών Συλλόγων Νομού Λάρισας, το Ινστιτούτο Θαλάσσιας Προστασίας «Αρχιπέλαγος», η Φάρμα Παραγωγής Γαϊδουρογάλακτος και ο Συνεταιρισμός Βουβαλοτρόφων Κερκίνης.

Τον λόγο έχει ο Ειδικός Αγορητής του ΜέΡΑ25, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι, πρώτα απ’ όλα, θα ήθελα να ξεκινήσω από την πολύ μεγάλη εικόνα του πρωτογενούς μας τομέα, για να φτάσουμε μετά στην ίδρυση και λειτουργία κτηνοτροφικών εγκαταστάσεων.

Το 1990, ο πρωτογενής τομέας αποτελούσε το 13,5%, περίπου, του ΑΕΠ και το 2018 είχε πέσει στο 4%. Είμαστε, πλήρως, εξαρτημένοι και εξαρτώμεθα, πλήρως, από τους άλλους, εάν δεν είμαστε αυτάρκεις στον πρωτογενή τομέα, εάν δεν έχουμε να φάμε, για το πούμε απλά. Είμαστε, πλήρως, υποτελείς και υποδουλωμένοι, όταν εξαρτώμεθα από επιδοτήσεις. Ο πρωτογενής τομέας είναι στο 4% και ο τομέας των υπηρεσιών στο 79%. Πώς θα γίνει η διασύνδεση του πρωτογενούς με τον τριτογενή τομέα, για να αναδείξουμε αυτό που λέμε «ελληνική διατροφή», που είναι στη «βαριά» μας βιομηχανία, που είναι ο τουρισμός, όταν δεν υπάρχουν προϊόντα και όλα εισάγονται;

Θα ήθελα να αναφερθώ στην Κοινή Αγροτική Πολιτική, η οποία, φυσικά, για εμάς είναι μία λανθασμένη πολιτική από ίδρυσής της. Είναι αδιανόητο, να επιδοτεί εκτάσεις και αριθμούς ζώων στην κτηνοτροφία. Ως ΜέΡΑ25 ζητάμε επιδότηση προϊόντος και μάλιστα, ποιοτικών προϊόντων με μεγάλη προστιθέμενη αξία. Οι ελληνοποιήσεις, παραδείγματος χάριν, του γάλακτος και αμνοεριφίων από τρίτες χώρες, ρίγανης από το Ιράν, η ιστορία με τα καλαμπόκια από την εποχή της παντοδυναμίας του ΠΑΣΟΚ, καλά κρατεί και συνεχίζεται. Η αξιοπιστία είναι το «α» και το «ω». Πρόσφατα, βλέπαμε τη νοθεία της φέτας -είχαμε καταθέσει και Επίκαιρη Ερώτηση- και τη νοθεία του λαδιού. Όταν ξεφτιλίζεις τα προϊόντα σου, όταν «τα κάστρα πέφτουν από μέσα», τότε δεν έχεις δύναμη, για να διαπραγματευτείς.

Τι θα πούμε στον τουρισμό, στους πελάτες μας τους καλούς; Πώς θα τους αποδείξουμε, ότι αυτό που τρώνε είναι φέτα και ότι αξίζει ως φέτα και όχι ως λευκό τυρί;

Δυστυχώς, η Ευρώπη δεν είναι η Ευρώπη των λαών. Δεν είναι η Ευρώπη, ούτε της Γερμανίας, ούτε της Ελλάδας, ούτε της Γαλλίας. Είναι η Ευρώπη των λόμπι. Διαβάζω από την «Ναυτεμπορική» στις 2 Οκτωβρίου του 2021. «Η Ευρώπη χαμένη στον λαβύρινθο του λόμπι. Πάνω από 30.000 λομπίστες περιφέρονται στις Βρυξέλλες, συνεδριάζουν ανεξέλεγκτα, με μέλη του Ευρωπαϊκού Κοινοβουλίου και διάφορους αξιωματούχους, κεκλεισμένων των θυρών. Ο στόχος τους είναι απλός, να επηρεάσουν τους υπεύθυνους λήψης των αποφάσεων, πάνω από τα κράτη, πάνω από κυβερνήσεις. Είναι οι ελάχιστες εταιρείες, είναι οι ολιγάρχες, οι οποίοι, ουσιαστικά, με τα λόμπι αυτά και μέσω των εκπροσώπων τους, επηρεάζουν την Ευρωπαϊκή Ένωση». Μετά ερχόμαστε εδώ στην Ελλάδα και σε όλα τα κράτη-μέλη, να πούμε, ότι το είπε η Ευρωπαϊκή Ένωση και το αποφάσισε η Ευρωπαϊκή Ένωση. Δεν είναι έτσι. Το αποφάσισαν κάποιοι λομπίστες, κεκλεισμένων των θυρών.

Υπάρχουν 123 εταιρείες λόμπι που δεν είναι εγγεγραμμένες στο μητρώο διαφάνειας. Μία πραγματική ενωμένη Ευρώπη, όπως γράφει η «DER SPIEGEL», είναι μία ζωντανή διαδικασία που αναπτύσσεται συνεχώς, όχι, όμως, στα «πίσω» δωμάτια, αλλά μπροστά σε όλους μας και με την ενεργή υποστήριξη των ευρωπαίων πολιτών, οι οποίοι, δυστυχώς, τους νομιμοποιούν».

Τα προβλήματα στον πρωτογενή τομέα είναι πάρα πολλά, το γνωρίζουμε όλοι. Ζητούν στήριξη οι αγελαδοτρόφοι και οι αιγοπροβατοτρόφοι. Το κόστος ενέργειας έχει εκτιναχθεί, το κόστος ζωοτροφών, το ίδιο. Τα «κόκκινα» δάνεια και οι πλειστηριασμοί πρώτης κατοικίας είναι μία «δαμόκλειος σπάθη» πάνω από τα κεφάλια τους. Και φοβάμαι, ότι θα υπάρξουν ακραίες αντιδράσεις, για τις οποίες δεν θα ευθύνεται ο κόσμος, ο πολίτης, αλλά η Κυβέρνηση. Τα χρέη που δημιουργήθηκαν, κατά τη διάρκεια της πανδημίας, όπως τα επιμελητήρια, έτσι κι εμείς ως ΜέΡΑ25, τονίζουμε, ότι πρέπει να διαγραφούν και για τους αγρότες. Ένα άλλο θέμα είναι, ότι δεν μπορούμε να μιλάμε για κτηνοτροφικές εγκαταστάσεις, χωρίς να υπάρχουν οργανωμένα σφαγεία. Αυτό μου το έχουν αναδείξει πολλές περιοχές της Ελλάδος. Είμαι και στην Επιτροπή Περιφερειών και στην Υποεπιτροπή Νησιωτικών και Ορεινών Περιοχών. Για παράδειγμα, στη Σάμο που υπάρχει κτηνοτροφία, δεν υπάρχουν καν σφαγεία.

Το σημερινό σχέδιο νόμου θα έπρεπε να είχε γίνει μετά από ολοκλήρωση του Κτηματολογίου, των δασικών χαρτών και τον καθορισμού χρήσεων γης. Έρχεται «ξεκρέμαστο». Δασικοί χάρτες, δασικές, χορτολιβαδικές και βραχώδεις εκτάσεις. Στην Κρήτη, το 70% των εκτάσεων αυτών, είναι τέτοιες, όπως, επίσης και σε πολλά άλλα μέρη, σε μικρά νησιά της Ελλάδος. Πάμε για ολοκληρωτική δέσμευση περιουσιών με τους δασικούς χάρτες.

Όλες αυτές οι δικαστικές αποφάσεις που αφορούν στο θέμα αυτό, δεν θίγουν τον «πυρήνα» του προβλήματος. Θεωρούμε, φοβούμαστε, ότι σκοπός είναι να φύγουν όλοι οι ορεινοί όγκοι, παραδείγματος χάριν, της Κρήτης και της Ελλάδας και να αλλάξουν χέρια. Οι κτηνοτρόφοι χάνουν τις περιουσίες τους, όσοι έχουν ιδιοκτησία στα βουνά.

Φέτος τον Μάρτιο, έλαβαν αυτοί οι ιδιοκτήτες μήνυμα από το Κτηματολόγιο, που έλεγε, «όπως γνωρίζετε, έχουν αναρτηθεί οι δασικοί χάρτες και το ελληνικό δημόσιο, δια του Διευθυντού των Δασών, του Δασάρχη, υποβάλλει απαίτηση γι’ αυτές τις εκτάσεις». Αυτές τις ημέρες, είχαμε κινητοποιήσεις αγροτών και κτηνοτρόφων, από την Αλεξανδρούπολη, μέχρι την Κρήτη.

Σε ότι αφορά στο σημερινό σχέδιο νόμου, είναι ένα ακόμη σχέδιο νόμου απλοποίησης διαδικασιών, με παραχωρήσεις εις βάρος του περιβάλλοντος και του δημοσίου συμφέροντος, την ίδια στιγμή, που ελεγκτικοί μηχανισμοί του κράτους απαξιώνονται, εξαφανίζοντας και το μοναδικό «εργαλείο» ελέγχου των ρυπογόνων και επιβλαβών δραστηριοτήτων.

Στη διαβούλευση κατατέθηκε αυτό το νομοσχέδιο με έντεκα άρθρα και σήμερα, έρχεται με μερικές αλλαγές και προσθήκη άλλων επτά άρθρων. Ειδικά, το Υπουργείο Αγροτικής Ανάπτυξης και Τροφίμων καταθέτει, για μία ακόμη φορά, νομοσχέδιο, χωρίς κανενός είδους στόχευση, πέρα από το να απορρυθμίσει ορισμένες δραστηριότητες της αρμοδιότητάς του.

Εν ολίγοις, η Κυβέρνηση αξιοποιώντας παλαιότερους νόμους απλοποίησης διαδικασιών, όπως του ν.4442/2016 και παράκαμψη της δασικής νομοθεσίας, για παράδειγμα του ν.4351/2015 του ΣΥΡΙΖΑ, σε συνέχεια των δικών του «περιβαλλοντοκτόνων» νόμων, με την απαξίωση της Επιθεώρησης Περιβάλλοντος, προχωράει σε μερικές ακόμη χαριστικές ρυθμίσεις.

Στην κατ’ άρθρον συζήτηση, θα τοποθετηθούμε, επί των άρθρων, αναλυτικά.

Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Με τονκ. Γεώργιο Λογιάδη, ολοκληρώθηκε ο κύκλος των Εισηγητών και των Ειδικών Αγορητών.

Τον λόγο έχει ζητήσει ο Υπουργός Αγροτικής Ανάπτυξης και Τροφίμων, κ. Σπυρίδων - Παναγιώτης Λιβανός.

Κύριε Υπουργέ, έχετε τον λόγο.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Βρισκόμαστε σήμερα εδώ, για να συζητήσουμε, επί ενός σχεδίου νόμου, που με πρωτοφανή τρόπο για τα ελληνικά δεδομένα, δίνει ουσιαστικές λύσεις σε χρόνια προβλήματα των κτηνοτρόφων, κάτι που παραδέχτηκαν οι περισσότεροι από εσάς και συγκεκριμένα, σε ότι αφορά στην ίδρυση, τον εκσυγχρονισμό και τη λειτουργία των κτηνοτροφικών τους εγκαταστάσεων.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Βρισκόμαστε σήμερα εδώ, για να συζητήσουμε, επί ενός σχεδίου νόμου, που με πρωτοφανή τρόπο για τα ελληνικά δεδομένα, δίνει ουσιαστικές λύσεις σε χρόνια προβλήματα των κτηνοτρόφων, κάτι που παραδέχτηκαν οι περισσότεροι από εσάς και συγκεκριμένα, σε ότι αφορά στην ίδρυση, τον εκσυγχρονισμό και τη λειτουργία των κτηνοτροφικών τους εγκαταστάσεων.

Το νομοσχέδιο αυτό είναι προϊόν ενός ουσιαστικού, δημοκρατικού, εξαντλητικού και παραγωγικού διαλόγου, που έλαβε χώρα τους τελευταίους μήνες. Όπως σε όλες μας τις πρωτοβουλίες μέχρι τώρα, έτσι και εδώ, ήρθαμε σε επαφή με πάρα πολύ κόσμο και, κυρίως, με τους ενδιαφερόμενους πρόσωπα και φορείς. Ήρθαμε σε επαφή, λοιπόν, με δεκάδες ομάδες παραγωγών, δεκάδες ομάδες οργανώσεων, δεκάδες ομάδες ενώσεων, δεκάδες συνεταιρισμούς, αλλά και με εκατοντάδες κτηνοτρόφους απ’ όλη την Ελλάδα, τους ακούσαμε και δουλέψαμε μαζί τους, για να παράξουμε τη σημερινή πρόταση νόμου.

Το νομοσχέδιο, που εισάγουμε σήμερα στην Επιτροπή και με εξαιρετικό τρόπο παρουσίασε ο Εισηγητής της Πλειοψηφίας, οπότε δεν θα υπεισέλθω στις βάσεις που έχει μέσα και αναλύθηκαν, ήδη, ξεκίνησε, πριν από μερικούς μήνες, από την αγαπητή συνάδελφο και σημερινή Κοινοβουλευτική Εκπρόσωπο, τότε Υφυπουργό στο Υπουργείο μας, την κυρία Αραμπατζή, που έκανε όλη τη δουλειά βάσης, την οποία εξελίξαμε το τελευταίο διάστημα, για να φτάσουμε ως εδώ. Γι’ αυτό την ευχαριστώ προσωπικά, όπως την ευχαριστούμε όλοι για τη συνεισφορά της.

Με την ευκαιρία, θέλω να ευχαριστήσω και τη σύμβουλο στο Υπουργείο, την κυρία Κατερίνα Αντιπάτη, που είναι σήμερα εδώ μαζί μας, αλλά και όλους τους υπηρεσιακούς φορείς και τον Προϊστάμενο Κτηνοτροφικών Εγκαταστάσεων στο ΥΠΑΑΤ, τον κ. Στάθη Ζέρβα, για τη συνεισφορά του σε αυτή την προσπάθεια και τον νομικό μας σύμβουλο, ο οποίος δεν είναι εδώ γιατί έχει ένα ατύχημα, τον Νίκο Κώτσαλο, που έκανε το μεγαλύτερο μέρος της διαβούλευσης με τους φορείς και τα φυσικά πρόσωπα.

Ας δούμε, όμως, εν τάχει, τι κάνει ακριβώς αυτό το νομοσχέδιο. Αντιμετωπίζει τη διαχρονική πραγματικότητα και ακινησία και ξεπερνάει, στον βαθμό που αυτό είναι εφικτό, τις «αγκυλώσεις» του χθες. Αφήνει πίσω του τις αδυναμίες ενός συστήματος που, για χρόνια, δεν επέτρεπε, ούτε τη νομιμότητα στο 85% των εγκαταστάσεων, ούτε τη φυγή προς τα μπρος.

Συνδυάζει την παραδοσιακή κτηνοτροφία με την επιχειρηματικότητα και δίνει κίνητρα στον Έλληνα κτηνοτρόφο για καθετοποίηση και επέκταση των δραστηριοτήτων του.

Αντίθετα, με αυτό το οποίο ακούστηκε από έναν μόνο ομιλητή, ενισχύει πραγματικά τον μικρό κτηνοτρόφο, ενισχύει την παραγωγή και τη μεταποίηση των προϊόντων του, επενδύοντας, ταυτόχρονα, στη βιώσιμη ανάπτυξη, ακριβώς, το αντίθετο από αυτό που, μόλις, είπε ο αγαπητός συνάδελφος και Εισηγητής του ΜέΡΑ25. Είναι ένα περιβαλλοντικό νομοσχέδιο, που υπηρετεί τον Έλληνα κτηνοτρόφο, ενσκήπτοντας στα προβλήματά του και αυτό το επιτυγχάνει, συμπυκνωμένα, σε εννέα μόλις άρθρα.

Επειδή, όμως, οι Εισηγητές των Κομμάτων τοποθετήθηκαν, κυρίως, για τα ευρύτερα θέματα που ταλανίζουν την κτηνοτροφία, θα ήθελα να αφήσω τις υπόλοιπες παρατηρήσεις μου και τις σκέψεις μου, είτε για την επόμενη συνεδρίαση στην Επιτροπή, είτε για την Ολομέλεια και να πω δυο λόγια για το πώς αντιλαμβανόμαστε, συνολικά, αυτή την ιστορία.

Αυτό το οποίο προσπαθούμε να κάνουμε, και βεβαίως θα κριθούμε στο τέλος της τετραετίας, είναι να υλοποιήσουμε μία προοδευτική αλλαγή πλαισίου, που στόχο έχει να ενισχύσει την Ελληνίδα και τον Έλληνα κτηνοτρόφο και να τους δώσει την ώθηση για μεγαλύτερη ανάπτυξη και μεγαλύτερη προστιθέμενη αξία, ότι, δηλαδή, δεν έγινε τα προηγούμενα χρόνια.

Όπως πολύ σωστά είπε ο αγαπητός συνάδελφος, ο κ. Μπούμπας, ο Εισηγητής της Ελληνικής Λύσης, θέλουμε όλοι μαζί να διαμορφώσουμε μία εθνική στρατηγική για την κτηνοτροφία που πράγματι δεν υπάρχει. Δεν μας την άφησε κανείς να τη βρούμε, εμείς που ήρθαμε τα τελευταία δύο χρόνια να κυβερνήσουμε.

Αυτό το νέο πλαίσιο, το οποίο διαμορφώνουμε σταδιακά και κομμάτι του είναι και αυτό το νομοσχέδιο που σήμερα παρουσιάζουμε, στηρίζεται στους εξής πυλώνες. Ο πρώτος «πυλώνας» είναι ο «πυλώνας» των μεταρρυθμίσεων, στο πλαίσιο των ελεγκτικών μηχανισμών και των ελέγχων. Στόχος μας είναι να διασφαλίσουμε, ότι τα προϊόντα μας παρασκευάζονται, σύμφωνα με τους κανόνες της νομοθεσίας και να υπάρχει ένα δομημένο πλαίσιο, έτσι ώστε όλοι να ξέρουν ποιοι είναι οι κανόνες του παιχνιδιού, να τηρούνται και αυτοί που κάνουν κανονικά τη δουλειά τους να επιβραβεύονται.

Αυτό που έχουμε ξεκινήσει το τελευταίο διάστημα και έχει φανεί αυτή η πολιτική τους τελευταίους μήνες, είναι σε όλα τα ΠΟΠ προϊόντα, στα βιολογικά, να κινούμαστε στην κατεύθυνση των ελέγχων. Τα αποτελέσματα, ειδικά στο κομμάτι της φέτας, είναι πολύ σημαντικά και τα βιώνουν όλοι οι κτηνοτρόφοι, σε όλη την Ελλάδα. Έχουμε μία αύξηση στην τιμή του αιγοπρόβειου γάλατος στον παραγωγό, από, περίπου, 0,75 ευρώ το κιλό, όταν ξεκίνησε αυτή η μεγάλη προσπάθεια στις αρχές του χρόνου, σήμερα να έχει σταθεροποιηθεί γύρω στο 1, 20-1,25 ευρώ, τώρα πια μετά τις τελευταίες κινήσεις μας έχει ανέβει στο 1,35 ευρώ.

Ο ελεγκτικός «βραχίονας» του Υπουργείου, ο ΕΛΓΟ-ΔΗΜΗΤΡΑ, θα συνεχίσει τους ελέγχους, προς όφελος, κυρίως, των παραγωγών και του προϊόντος μας. Παράλληλα, τους επεκτείνουμε και σε άλλες κατηγορίες, όπως στο κρέας, και σε όλα τα ΠΟΠ προϊόντα.

Για μένα είναι πραγματική τιμή και πρόκληση, ταυτόχρονα, η προτροπή των ενώσεων των χοιροτρόφων, παραδείγματος χάρη, όταν έρχονται και μας ζητούν να ακολουθήσουμε την ίδια πολιτική στο δικό τους προϊόν, με αυτή που ακολουθούμε στο γάλα.

Σε αυτό το σημείο να πω, ότι εάν δεν υπήρχε αυτή η αύξηση στην τιμή του γάλατος, αντιλαμβανόμαστε πόσο πιο σκληρή, θα ήταν στην τσέπη κάθε κτηνοτρόφου αυτή η μεγάλη αύξηση, την οποία όλοι σας παρατηρήσατε στις πρώτες ύλες και στις ζωοτροφές. Τουλάχιστον, με αυτήν την αύξηση στην πώληση, υπάρχει ένα ισοστάθμισμα στην, πραγματικά, εξωφρενική αύξηση των τιμών των πρώτων υλών.

Ο δεύτερος «πυλώνας» είναι η στήριξη της ελληνικής κτηνοτροφίας, στη διάρκεια των κρίσεων που περνάμε και στο πλαίσιο αυτό, στο μέτωπο του Covid, το Υπουργείο στάθηκε, από την πρώτη στιγμή, στο πλευρό των κτηνοτρόφων. Συγκεκριμένα, ενίσχυσε με έκτακτη ενίσχυση, ύψους, περίπου, 30 εκατομμυρίων τους αιγοπροβατοτρόφους και ταυτόχρονα τους βουβαλοπαραγωγούς με 600.000 ευρώ.

Την ερχόμενη Δευτέρα 22/11 κλείνει η πλατφόρμα του ΟΠΕΚΕΠΕ, όπου υποβάλλουν αιτήσεις ενίσχυσης οι χοιροτρόφοι, που θα λάβουν συνολικό ποσό ενίσχυσης 15.500.000 ευρώ και οι παραγωγοί μαύρου χοίρου που θα λάβουν 3.200.000 ευρώ. Επιπλέον, δρομολογείται ενίσχυση στους παραγωγούς των αυτόχθονων φυλών βοοειδών, ύψους, περίπου 3.000.000 ευρώ. Ακόμη, έχει υπάρξει στήριξη, μέσω των επιστρεπτέων προκαταβολών, ύψους, σχεδόν, 40.000.000 ευρώ στους κτηνοτρόφους.

Συνολικά, λοιπόν, και πολύ συγκεκριμένα, έχουν διατεθεί 92.309.590 ευρώ για τη στήριξη των κτηνοτρόφων. Είναι αρκετά αυτά; Προφανώς όχι. Αυτά είχαμε στη διάθεσή μας, μέσα στα δύσκολα δημοσιονομικά πλαίσια που παραλάβαμε. Αυτά μπορούσαμε να δώσουμε και αυτά δώσαμε, αμέσως και με δικαιοσύνη, σε όλους τους παραγωγούς που είχαν μείωση στο εισόδημά τους.

Στο δεύτερο σκέλος αυτής της «εκρηκτικής» ανόδου των ζωοτροφών και του κόστους, το Υπουργείο πάλι, στα μέτρα των δυνατοτήτων και της πραγματικότητας, έλαβε άμεσες αποφάσεις. Μείωσε τον ΦΠΑ στις ζωοτροφές από το 13% στο 6%, ενώ ανακοίνωσε, ήδη, ότι θα υπάρξει επιστροφή του Ειδικού Φόρου Κατανάλωσης στο πετρέλαιο για τους συνεταιρισμένους παραγωγούς και τους νέους αγρότες και κτηνοτρόφους, ήτοι, περίπου, 200.000 αγρότες.

Τρίτον, έχουμε διαμορφώσει -και επικεφαλής σε αυτό είναι ο αρμόδιος Υφυπουργός ο κ. Κεδίκογλου- μία ομάδα εργασίας, ακριβώς, για τη χάραξη αυτής της εθνικής στρατηγικής για την κτηνοτροφία, στην οποία όλοι, αμέσως ή εμμέσως, αναφερθήκατε.

Έχουμε τη «χρυσή» ευκαιρία, επ’ αφορμή της διαμόρφωσης της νέας Κοινής Αγροτικής Πολιτικής, να σχεδιάσουμε την κτηνοτροφία των επόμενων χρόνων, κάτι που, όπως σας είπα και πριν, δεν έγινε στο παρελθόν. Βεβαίως, να δώσουμε μία λύση στο φλέγον ζήτημα των ζωοτροφών, που δημιουργήθηκε, ακριβώς, από την αδράνεια του παρελθόντος, αλλά και από την αύξηση τιμών του διεθνούς εμπορίου. Στην ομάδα αυτή μετέχουν όλοι οι εκπρόσωποι των φορέων της κτηνοτροφίας και είμαι βέβαιος ότι θα υπάρξει ένας γόνιμος και παραγωγικός διάλογος, προς όφελος, πρωτίστως, των κτηνοτρόφων μας.

Σε αυτό το σημείο, θέλω να πω, ότι η διαμόρφωση της εθνικής στρατηγικής εμπεριέχεται, προφανώς, στο δικό μου το μυαλό, όπως και σε όλα τα κόμματα που εκπροσωπούνται στη Βουλή. Θέλουμε τις σκέψεις σας, θέλουμε τις προτάσεις σας, θέλουμε τις απόψεις σας. Ξέρετε πολύ καλά, ότι σας καλούμε σε όλες αυτές τις συνδιασκέψεις του διαλόγου, της «ζύμωσης», για την παραγωγή του κοινού μας στρατηγικού σχεδίου για την επόμενη δεκαετία, στις οποίες, όμως, λυπάμαι που το λέω και μέσα στη Βουλή, εκτός από ελάχιστες περιπτώσεις που εμφανίζονται οι εκπρόσωποι του ΚΙΝ.ΑΛ., κανένα άλλο Κόμμα δεν εμφανίζεται. Αντιλαμβάνομαι τη θέση του Κομμουνιστικού Κόμματος, αλλά δεν αντιλαμβάνομαι το γιατί τα υπόλοιπα κόμματα δεν έρχονται εκεί, που πραγματικά «χτυπά η καρδιά» αυτού που θέλετε να κάνουμε, δηλαδή, της διαμόρφωσης ενός στρατηγικού σχεδίου για το επόμενο διάστημα. Σας καλώ, έστω στις τελευταίες τρεις που έχουν απομείνει, γιατί έχουμε καλύψει, αν δεν κάνω λάθος, δέκα από τις δεκατρείς Περιφέρειες, αύριο το πρωί, θα κάνουμε αυτή τη συζήτηση στην Πάτρα.

Σε κάθε περίπτωση, άσχετα από την παρουσία σας σε αυτές τις συνδιασκέψεις, εμείς συνεχίζουμε να θέλουμε τις προτάσεις σας, είτε κατ’ ιδίαν, αν θέλετε να τα πούμε στο Υπουργείο, είτε μέσω διαδικτύου να μας αποστείλετε τις ιδέες σας, είτε στο τέλος αυτής της πορείας των δεκατριών συνδιασκέψεων, όπου θα έρθουμε με όλο αυτό το υλικό που θα έχει μαζευτεί από όλους τους φορείς, απ’ όλη την Ελλάδα, να κάνουμε αυτή τη συζήτηση στην ίδια Επιτροπή που βρισκόμαστε σήμερα και μας φιλοξενεί, για να διαμορφώσουμε όλοι μαζί αυτό το σχέδιο.

Αυτό το σχέδιο, είναι η εθνική στρατηγική, για την οποία λέγατε. Αυτή η εθνική στρατηγική είναι σαφές, ότι πρέπει να ξεπερνάει το ένα κόμμα, το άλλο κόμμα, τη μία κυβέρνηση, την άλλη κυβέρνηση, διότι πρέπει να μείνει και να είναι η βάση γι’ αυτή την αλλαγή που όλοι θέλουμε, που κατά τη γνώμη μου και το γνωρίζετε αυτό, δεν έχει κομματικό πρόσημο. Εγώ δέχομαι τη σημερινή συζήτηση, ακόμη και αν ήταν, σε απόλυτο βαθμό, καταγγελτική και δεν συνοδευόταν από ουσιαστικές προτάσεις, θετικά, γιατί αντιλαμβάνομαι, ότι έστω και καταγγελτικά, μπορούμε να ξεκινήσουμε αυτόν τον ουσιαστικό διάλογο, ο οποίος, όμως, να καταλήξει σε συγκεκριμένες σκέψεις και προτάσεις, για τη διαμόρφωση αυτής της στρατηγικής.

Θα μου επιτρέψετε, πολύ γρήγορα, αν και δεν ήθελα να μπούμε σε αυτές τις εκτός νομοσχεδίου συζητήσεις, να κάνω μερικά σχόλια, σε αυτά τα οποία άκουσα. Η Εισηγήτρια της Αξιωματικής Αντιπολίτευσης, πρακτικά, κλείνοντας την τοποθέτησή της, είπε ότι είναι μία καλή προσπάθεια, αλλά όχι αρκετή. Εγώ το δέχομαι αυτό, χάριν του διαλόγου. Σε αυτό το πλαίσιο, σημείωσα επτά «δεν», δηλαδή, τι δεν έχει αυτό το νομοσχέδιο και περιμένω, με ειλικρινή αγωνία, τις προτάσεις σας, όσο πιο γρήγορα γίνεται, στον βαθμό που έχουμε τη δυνατότητα, πάντως τη διάθεση εγώ την έχω σίγουρα, αυτές οι θετικές προτάσεις που θα έρθουν, να καλύψουν αυτά τα «δεν», αυτά που εμείς δεν καταφέραμε να βάλουμε μέσα στο νομοσχέδιο, να τα μελετήσουμε και αν είναι στην ίδια κατεύθυνση, να τα εντάξουμε.

Για το κομμάτι της αύξησης των τιμών, θέλω να πω, για άλλη μία φορά, ότι ο κόσμος καταλαβαίνει και οι κτηνοτρόφοι και το σύνολο των παραγωγών, αλλά και το σύνολο των Ελλήνων πολιτών, ότι κανείς δεν μπορεί να μονοπωλήσει την ευαισθησία, γι’ αυτό το οποίο συμβαίνει. Όλοι αντιλαμβανόμαστε, πόσο βάλλεται ο πρωτογενής τομέας, πόσο βάλλονται οι παραγωγοί μας και πόσο βάλλεται το σύνολο του ελληνικού λαού από αυτές τις αυξήσεις των τιμών που έρχονται, από τις αυξήσεις στο φυσικό αέριο, από τις αυξήσεις στο παγκόσμιο εμπόριο, μετά την απότομη αύξηση της ζήτησης στη μετά Covid εποχή.

Στο πλαίσιο αυτό, θεωρώ ότι είμαστε όλοι από την ίδια μεριά του ποταμού και πιστεύω, ότι έχετε καλή εικόνα της προσπάθειας που κάνει η Κυβέρνηση, για να μπορέσει να αντιμετωπίσει το ενεργειακό πρόβλημα και τις ταυτόχρονες προσπάθειες που κάνει η Κυβέρνηση με τη μείωση στο πετρέλαιο, με τη μείωση του ΦΠΑ στις ζωοτροφές να βοηθήσει, στο πλαίσιο των δυνατοτήτων μας, τον Έλληνα παραγωγό.

Σε ότι αφορά σε αυτή την περίφημη συζήτηση της απόσυρσης της κυα, της υπουργικής απόφασης, της πολιτικής μας συνολικά, θέλω να πω, ότι αυτό δεν είναι ένα θέμα που το συζητάμε. Όχι, γιατί αν είχαμε κάνει κάποιο λάθος, δεν θα ήμουν άμεσα εδώ και να πω, ότι κάναμε λάθος, το αποσύρουμε και θα το δούμε διαφορετικά, αλλά γιατί πιστεύουμε ειλικρινά, ότι ο εξορθολογισμός του τρόπου πληρωμών στον ΟΠΕΚΕΠΕ και η τάξη σε όλο αυτό το σύστημα είναι, πραγματικά, προς όφελος των κτηνοτρόφων προς όφελος των παραγωγών. Είμαι βέβαιος, ότι παρά την αδράνεια των προηγούμενων ετών, όλες τις παρατάξεις, όλα τα κοινοβουλευτικά κόμματα, το θέλουν αυτό. Αντιλαμβάνομαι ότι κάθε μεταρρύθμιση, κάθε προσπάθεια διόρθωσης των στρεβλώσεων, έχει αντιδράσεις. Και αντιλαμβάνομαι, ότι πολλές φορές πίσω από αυτές τις αντιδράσεις κρύβονται κάποιοι που θέλουν να έχουν και άλλου τύπου οφέλη.

Στο πλαίσιο αυτό, είπα από την πρώτη στιγμή στη Βουλή και το ξαναλέω και τώρα, και το έχουμε κάνει κιόλας τις προηγούμενες εβδομάδες, ότι είμαστε, συνεχώς, ανοιχτοί στον διάλογο.

Συνεχώς, όποτε θέλει κάποιος να συζητήσουμε κάποιο κομμάτι, το οποίο δεν εφαρμόζεται σωστά ή μπορεί επειδή είναι ένα πολύπλοκο ζήτημα όλο αυτό, να έχουν γίνει τεχνικά λάθη, βεβαίως, να έρθουμε να τα διορθώσουμε. Στο επίπεδο της πολιτικής, όμως, είμαστε σταθεροί, διότι θεωρούμε, ότι αυτή, ακριβώς, η προσπάθεια μεταρρύθμισης, η οποία γίνεται σε συνδυασμό με τη μεταρρύθμιση που κάνουμε στους ελεγκτικούς μηχανισμούς, είναι αυτή που θα βάλει ένα νέο υπόβαθρο στον τομέα των επιδοτήσεων και στον τομέα της διαμόρφωσης των τιμών στη χώρα μας, έτσι όπως όλοι το θέλουμε -είμαι βέβαιος γι’ αυτό- να υπάρχουν κοινοί κανόνες για όλους τους παραγωγούς, για όλους τους πολίτες, μέσα σε ένα κράτος δικαίου που ο καθένας από τη μεριά του θεωρώ, ότι πασχίζει με τον τρόπο του.

Άρα, εμείς, θα συνεχίσουμε σε αυτή την πορεία, αγωνιζόμενοι για να στηρίξουμε τους πολλούς, οι οποίοι προσπαθούν να κάνουν τη δουλειά τους, τους πραγματικούς παραγωγούς, έναντι των λίγων, οι οποίοι έχουν βρει τους τρόπους να εκμεταλλεύονται τα «παραθυράκια» και να προσπορίζονται επιδοτήσεις και χρήματα, τα οποία, τελικά, βγαίνουν από την τσέπη των πολλών. Όλα αυτά τα χρήματα, τα παραπάνω, που παίρνουν κάποιοι, φερ’ ειπείν από το εθνικό απόθεμα, είναι χρήματα που «κόβονται» από τους 600.000 δικαιούχους, το σύνολο, δηλαδή, των αγροτών και των κτηνοτρόφων μας.

Σε ότι αφορά αυτό, που είπε η κυρία Τελιγιορίδου, την οποία παρακολουθούσα με προσοχή, ότι η φετινή πληρωμή του Οκτωβρίου είχε μειωμένα χρήματα. Αυτό είναι μία πραγματικότητα. Όμως, ο λόγος για τον οποίο είχε μειωμένα χρήματα, είναι, διότι κατ’ επιταγή του άρθρου 22.5 του Κανονισμού 1307/2013 για την τήρηση του εθνικού ανώτατου ορίου για τη βασική ενίσχυση, προβαίνει, έτσι και αλλιώς, -δεν ήταν δική μας επιλογή αυτή και ο ΣΥΡΙΖΑ να ήταν το ίδιο θα γινόταν, το ίδιο συνέβαινε και παλαιότερα- σε μία μείωση της τάξης του 2,09%. Υπήρχαν παράλληλες μειώσεις, οι οποίες γίνονται, κάθε χρόνο. Μπορούμε να τα συζητήσουμε, γιατί είναι πιο τεχνικά αυτά τα θέματα, κατ’ ιδίαν, και να σας να εξηγήσω. Εκεί είχαμε, πράγματι, μία μείωση των ποσών.

Ο δεύτερος λόγος που υπήρχε αυτή η μείωση των ποσών, και πράγματι, έτσι είναι όπως ακριβώς το λέτε, είναι ότι από δική τους επιλογή είχαμε φέτος μία υποδήλωση στην ενεργοποίηση δικαιωμάτων, κατά 185.000. Άρα, αυτά τα δύο στοιχεία, άσχετα από την πολιτική της Κυβέρνησης ή αν ήσασταν εσείς στην εξουσία ή κάποιος άλλος, αυτή η μείωση θα υπήρχε. Αυτό είναι ένα σημείο κριτικής, το οποίο το δέχομαι, αλλά δεν έχει να κάνει με την πολιτική μας.

Ως προς το κομμάτι των αποφάσεων των άλλων, σας είπα πριν, νομίζω ότι αδικούμε το νομοσχέδιο, αδικούμε τους κτηνοτρόφους και αδικούμε και την προσπάθεια μας, αν «ωθήσουμε» τη σημερινή συζήτηση σε αυτό το κομμάτι. Αναφέρθηκε από πολλούς συναδέλφους το θέμα των διαχειριστικών σχεδίων βόσκησης, ως ένα ουσιαστικό ζήτημα για την ελληνική κτηνοτροφία. Πράγματι, είναι. Αναφέρθηκε, βέβαια, υπό μορφή κριτικής και επιτρέψτε μου να δώσω μία απάντηση σε αυτό. Εμείς, η Νέα Δημοκρατία, δηλαδή, όταν ανέλαβε την εξουσία το 2019, δυστυχώς, δεν παρέλαβε καμία υπογεγραμμένη προγραμματική σύμβαση. Στις 31/12/2020, επί θητείας του προκατόχου μου Μάκη Βορίδη, υπεγράφη η πρώτη προγραμματική σύμβαση με την Περιφέρεια της Δυτικής Μακεδονίας. Έκτοτε, μέσα σε πολύ σύντομο χρονικό διάστημα, έχουμε υπογράψει άλλες εννέα συμβάσεις με τις Περιφέρειες. Μας λείπει η Περιφέρεια Κεντρικής Μακεδονίας, για την οποία περιμένουμε τον Περιφερειάρχη, τον κ . Τζιτζικώστα, γιατί από την πλευρά μας είναι έτοιμο όλο το υλικό να υπογραφεί.

Οι Περιφέρειες Αττικής και Ιονίων Νήσων έχουν δηλώσει, ότι δεν θα υπογράψουν. Ως εκ τούτου, το Υπουργείο γι’ αυτές τις δύο Περιφέρειες προετοιμάζει τις σχετικές προκηρύξεις των έργων, σύμφωνα με τις κείμενες νομοθετικές προβλέψεις.

Άρα, στο πλαίσιο αυτό, η κριτική που γίνεται στην Κυβέρνηση νομίζω ότι είναι το λιγότερο άδικη. Δεν θέλω να μπω στο παρελθόν και να πω γιατί καθυστέρησε. Προφανώς, υπήρχαν λόγοι, αν θέλετε τους λέτε εσείς. Υπήρξαν δύο αναβολές στη διάρκεια της κυβερνητικής θητείας του ΣΥΡΙΖΑ. Είμαι βέβαιος, ότι θα έγιναν για κάποιον λόγο αυτές οι αναβολές. Εμείς αυτό που κάνουμε, είναι ότι προσπαθούμε να δώσουμε την ευχέρεια τώρα στις Περιφέρειες να είναι συνεργάσιμες και συμφωνώ με όλους όσοι το ανέφεραν, ότι είναι πολύ σημαντικό για το μέλλον της κτηνοτροφίας.

Τέλος, μιας και είναι εδώ ο κ. Φάμελλος, θα πω για τα ΣΔΙΤ, που είναι το προσφιλές αντικείμενό του. Αντιλαμβάνομαι την κριτική που γίνεται. Προσπαθείτε να «ρίξετε ένα πέπλο καπνού» γύρω από αυτό το θέμα, όταν εδώ γίνεται κάτι πολύ «καθαρό». Να πω, ευθύς εξαρχής, ότι τόσο εγώ προσωπικά και ως Βουλευτής, ως Κοινοβουλευτικός Εκπρόσωπος, όσο και το σύνολο της Κυβέρνησης, έχει ταχθεί με συχνές δηλώσεις και του Πρωθυπουργού και μέσα στη Βουλή και εκτός, υπέρ ενός σοβαρού και λειτουργικού δημοσίου. Προφανώς, για να βάζουμε το σύνολο της σκέψης μας στο τραπέζι, θέλουμε ένα ισχυρό ΕΣΥ και αυτό πολεμάμε να κάνουμε. Δεχόμαστε την κριτική, σε κάποια σημεία που, ίσως δεν τα καταφέρνουμε τόσο καλά, αλλά αυτή είναι η στρατηγική μας. Για παράδειγμα, στο Υπουργείο ιδρύσαμε έξι καινούριες δημόσιες σχολές, στις οποίες πιστεύουμε και τώρα γίνονται οι εγγραφές σε αυτές. Έχουμε στόχο να κάνουμε άλλες είκοσι. Εννοώ τα ΙΕΚ, τα οποία θα διαμορφώσουμε για την επαγγελματική κατάρτιση και επαγγελματική παιδεία στον αγροτικό χώρο.

Θέλουμε, λοιπόν, ένα δημόσιο σύστημα, το οποίο να λειτουργεί για όλους και να είναι ισχυρό, αποτελεσματικό και παραγωγικό. Η επιλογή να προχωρήσουν αυτά τα μεγάλα έργα, μέσω ΣΔΙΤ, είναι ξεκάθαρη για λόγους αμεσότητας και αποτελεσματικότητας. Θέλουμε να χρησιμοποιήσουμε αυτή την πενταετία του Ταμείου Ανάκαμψης και να «τρέξουμε» γρήγορα αυτά τα έργα, που όλοι αναγνωρίζουν, ότι είναι εξίσου σημαντικά με τους μεγάλους αυτοκινητόδρομους, με τα μεγάλα λιμάνια, με τα αεροδρόμια, για το σύνολο της ανάπτυξης της χώρας.

Είμαι βέβαιος, ότι όλες οι πλευρές του Κοινοβουλίου θέλουν να γίνουν αυτά τα έργα Επίσης, είμαι βέβαιος, ότι θα ήταν χαρά και των προηγούμενων κυβερνήσεων να τα είχαν υλοποιήσει. Εγώ είμαι ευτυχής, που έστω και στο τέλος της θητείας σας, κύριε Αραχωβίτη, προτείνατε εκείνα τα έργα να χρηματοδοτηθούν από το ΠΑΑ και τα οποία, όπως γνωρίζετε, τα «τρέχουμε» με όλες τις δυνατότητες που έχει το Υπουργείο και τις γνωρίζετε, ίσως και καλύτερα, από μένα, γιατί έχετε θητεύσει περισσότερο χρόνο από μένα εκεί.

Παράλληλα, με αυτά τα έργα που μπήκαν, επί των ημερών σας, έστω και στο τέλος της θητείας σας, θα «τρέξουμε» και τα μεγαλύτερα έργα, τα οποία θα χρηματοδοτηθούν από το Ταμείο Ανάκαμψης, θα χρηματοδοτηθούν όπως και τα άλλα από το Πρόγραμμα Αγροτικής Ανάπτυξης, θα χρηματοδοτηθούν από τους ιδιώτες που θα έρθουν να κατασκευάσουν και από τις τράπεζες που θα τους δανειοδοτήσουν.

Αυτό που νομίζω, ότι προσπαθείτε να μπερδέψετε ή δεν το έχετε καταλάβει, θα το πάρω εγώ θετικά, είναι ότι αυτά θα τα πληρώσουν οι χρήστες. Δεν είναι έτσι. Αυτό το οποίο θα γίνει, είναι ότι το κράτος στην εικοσιπενταετία θα δώσει τα χρήματα του κόστους των ιδιωτών. Σε αυτό, λοιπόν, το πλαίσιο, όπως εκτελούνται όλα τα δημόσια έργα, θα δοθούν χρήματα, είτε από το ΠΔΕ, είτε από τον Κρατικό Προϋπολογισμό για το μερτικό που θα περισσεύει.

Κάναμε μία πρώτη παρουσίαση των οκτώ πρώτων μεγάλων έργων, από τα είκοσι ένα ΣΔΙΤ, που έχουμε συμφωνήσει με το Υπουργείο Οικονομικών, το Υπουργείο Ανάπτυξης και με την Ευρωπαϊκή Επιτροπή, τα οποία έχουν, ήδη, προχωρήσει στη Διυπουργική Επιτροπή. Στις επόμενες μέρες, εβδομάδες, θα παρουσιάσουμε και τα υπόλοιπα. Αυτό δεν είναι επιτυχία της δικής μας Κυβέρνησης, είναι επιτυχία της χώρας. Και κάθε μεγάλο έργο που μπορεί να εκσυγχρονίσει το κομμάτι της άρδευσης είναι επιτυχία της χώρας. Και είναι επιτυχία της χώρας, γιατί απευθύνεται στο σύνολο των παραγωγών, στο σύνολο των αγροτών.

Ξέρετε πολύ καλά, ότι σε όποια περιοχή και να πάτε στην Ελλάδα, ζητούν αυτά τα έργα και δεν τους νοιάζει καθόλου, αν αυτά τα έργα τα υλοποιεί η Ν.Δ., αν τα υλοποιεί ο ΣΥΡΙΖΑ, αν τα υλοποιεί οποιοσδήποτε άλλος. Σημασία έχει, λοιπόν, να εκμεταλλευτούμε αυτή την ευκαιρία.

Στο πλαίσιο αυτό, νομίζω ότι η συζήτηση και εκεί μπορεί να ανοίξει. Να δούμε ποιες δυνατότητες υπάρχουν να εντάξουμε και άλλα έργα, αλλά μην κάνουμε μία «μάχη οπισθοφυλακής», η οποία δεν αφορά κανέναν, ενώ, ταυτόχρονα, δημιουργούμε ένα κλίμα που δεν μας ευνοεί.

Κλείνοντας, εύχομαι στην πορεία των συνεδριάσεων αυτά τα «δεν» της αγαπητής συναδέλφου να συνοδευτούν από συγκεκριμένες προτάσεις και από τα άλλα Κόμματα συγκεκριμένα, για να μπορέσουμε αυτό το νομοσχέδιο, το οποίο εμείς θεωρούμε ότι είναι μια πολύ καλή βάση διευκόλυνσης των κτηνοτρόφων μας, όλων των κτηνοτρόφων της χώρας, να γίνει ακόμη καλύτερο. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό, ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Υψηλάντης Βασίλειος-Νικόλαος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Μανωλάκου Διαμάντω, Στολτίδης Λεωνίδας, Αβδελάς Απόστολος, Μπούμπας Κωνσταντίνος και Λογιάδης Γεώργιος.

Θα ανοίξουμε τώρα τον κατάλογο των ομιλητών, με πρώτο ομιλητή τον κ. Ανδριανό.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Θέλω να πω, ότι το Υπουργείο Αγροτικής Ανάπτυξης, για άλλη μία φορά, φέρνει ένα νομοσχέδιο προς συζήτηση στην Επιτροπή μας με θετικό πρόσημο και με άξονα και στόχο την ενίσχυση του Έλληνα αγρότη, του Έλληνα κτηνοτρόφου. Πράγματι, έχει αποδείξει η Κυβέρνησή μας, ότι είναι δίπλα στα προβλήματα του Έλληνα κτηνοτρόφου και του Έλληνα αγρότη και προσπαθεί σε αυτές τις δύσκολες συνθήκες να τον στηρίξει, γιατί, βεβαίως, εξωγενείς παράγοντες έχουν δημιουργήσει τεράστια προβλήματα, επιπλέον προβλήματα στα υπάρχοντα διαχρονικά.

Αυτό το νομοσχέδιο, λοιπόν, λύνει προβλήματα γραφειοκρατίας, αφού δίνει τη δυνατότητα αδειοδότησης στα πρόχειρα καταλύματα ζώων και στον λειτουργικό χώρο των κτηνοτροφικών εγκαταστάσεων. Αν σκεφτούμε ότι το 50%-60% των καταλυμάτων είναι πρόχειρα, καταλαβαίνουμε πόσο σημαντικό είναι αυτό το νομοσχέδιο για τον Έλληνα κτηνοτρόφο και τις λύσεις που δίνει σε όλα τα προβλήματα τα γραφειοκρατικά που αντιμετωπίζει για την αδειοδότηση των εγκαταστάσεων, για να μπορεί να κάνει τη δύσκολη δουλειά και ένα επάγγελμα, το οποίο όλοι πρέπει να στηρίξουμε, γιατί η πρωτογενής παραγωγή είναι απαραίτητη.

Γνωρίζω, προερχόμενος και από αγροτική περιοχή, τις δύσκολες συνθήκες, κάτω από τις οποίες επιτελούν το έργο τους, τη δουλειά τους αυτοί οι άνθρωποι και τα προβλήματα που αντιμετωπίζουν. Θέλω να πω, ότι το Υπουργείο έχει, πράγματι, σταθεί δίπλα στον Έλληνα κτηνοτρόφο που αντιμετωπίζει, εκτός των άλλων, τη μεγάλη αύξηση των τιμών των ζωοτροφών. Το ένα μέτρο ήταν η μείωση του ΦΠΑ στις ζωοτροφές από το 13% στο 6%, αλλά και τις προσπάθειες που κάνει η ηγεσία, ο Υπουργός και ο Υφυπουργός, στην Ευρωπαϊκή Ένωση, για να επιδοτηθούν οι ζωοτροφές και να στηριχθεί ο Έλληνας κτηνοτρόφος. Όπως, βεβαίως, και τα μέτρα που έχουν ληφθεί, για να στηριχθεί ο κτηνοτρόφος, καθώς οι τιμές του γάλακτος, όπως ακούσαμε και από το στόμα του Υπουργού, από 0,75 ευρώ, ήδη, έχουν φτάσει στο 1,20 ή 1,30 ευρώ, σε πολλές περιπτώσεις. Όπως είναι σημαντική και η ενίσχυση των χοιροτρόφων ή των κτηνοτρόφων που και εκείνοι αντιμετωπίζουν τεράστια προβλήματα.

Θέλω, να επισημάνω και το σημαντικό έργο, που έχει γίνει και με τον ΕΛΓΑ. Χαίρομαι, που μέσα σε αυτό το νομοσχέδιο έρχεται και διάταξη ανανέωσης της θητείας του Ανδρέα Λυκουρέντζου, ο οποίος, -το λέω από προσωπική εμπειρία- ήταν δίπλα μας στις ζημιές που υπέστην η παραγωγή τον Μάρτιο και στα πορτοκάλια και στα βερίκοκα και στις ελιές. Ήταν με τους συνεργάτες του, με το επιτελείο του, με τους ανθρώπους του ΕΛΓΑ, μέσα στα χωράφια, για να δει και να διαπιστώσει τη ζημιά και την έκταση και να «τρέξει», βεβαίως, τις διαδικασίες, καθώς, για πρώτη φορά, μπόρεσαν σε σύντομο χρονικό διάστημα, να πάρουν το 40% της προκαταβολής οι πληγέντες αγρότες. Θέλω, να τονίσω, ότι ήταν, πραγματικά, μία ανάσα γι’ αυτούς, γιατί τα προβλήματα είναι τεράστια, από την αύξηση των λιπασμάτων, των φυτοφαρμάκων, του εξοπλισμού, του ηλεκτρικού ρεύματος και πιστεύω, ότι μέσα, στα πλαίσια του δημοσιονομικού περιθωρίου θα μπορέσει, να πάρει τα μέτρα που χρειάζονται, για να στηρίξουμε την πρωτογενή παραγωγή, τον Έλληνα αγρότη.

Θέλω να σας ζητήσω, κύριε Υπουργέ να δείτε και το θέμα της συνδεδεμένης στα πορτοκάλια, ό,τι περιθώριο υπάρχει, να το εξετάσετε. Είναι ένα θέμα, το οποίο αφορά στην Αργολίδα. Βεβαίως, θέλω, να σας ζητήσω -το ξέρετε το έχουμε ζητήσει και το έχουν θέσει κι άλλοι συνάδελφοι- το θέμα της έλλειψης εργατών γης.

Είναι ένα άμεσο πρόβλημα που το αντιμετωπίζουμε τώρα. Κινδυνεύουν τα πορτοκάλια και τα μανταρίνια να μείνουν στα δέντρα στην Αργολίδα ή οι ελιές, όσες δεν έχουν πληγεί από τον παγετό και έχουν καρπό, να μην γίνει η συλλογή τους, γιατί δεν υπάρχουν οι εργάτες γης, που απαιτούνται για το έργο αυτό. Πρέπει, λοιπόν, να βρούμε τον τρόπο μέσα από το θεσμικό πλαίσιο, ώστε να λύσουμε ένα πρόβλημα που είναι άμεσο. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Ανδριανέ, είναι γνωστό το θέμα της ακαρπίας. Ο κ. Υπουργός το ξέρει και νομίζω ότι θα μας δώσουν τη λύση και ο κ. Λιβανός και ο κ. Στύλιος, καθώς είναι από Νομούς, κατεξοχήν, με εσπεριδοειδή.

**ΙΩΑΝΝΗΣ ΑΝΔΡΙΑΝΟΣ:** Αν θυμάστε, μαζί είχαμε επισκεφθεί το Υπουργείο και με τον κ. Στύλιο, ο οποίος ήταν ακόμη Βουλευτής. Επομένως, έχουμε έναν λόγο παραπάνω.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Είμαστε τυχεροί, κύριε Ανδριανέ, που και οι δύο είναι από Νομούς ευαισθητοποιημένους.

**ΙΩΑΝΝΗΣ ΑΝΔΡΙΑΝΟΣ:** Να λυθούν τα προβλήματα, λοιπόν, των Νομών μας.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Κύριε Υπουργέ, κυρίες και κύριοι συνάδελφοι, ο πρωτογενής τομέας στην Ελλάδα συνιστά «πυλώνα» της εθνικής οικονομίας και «ατμομηχανή» ανάπτυξης της Περιφέρειας και αυτό το γνωρίζουμε πολύ καλά, ειδικά, όσοι είμαστε από αγροτικές περιφέρειες, γιατί ξέρουμε πολύ καλά τον μόχθο των αγροτών και των κτηνοτρόφων μας και αντιλαμβανόμαστε, τόσο την αξία της συμμετοχής τους στο ακαθάριστο εθνικό προϊόν, όσο και την πολυτιμότητα της συμβολής τους στην τροφοδοσία των αστικών κέντρων και, μάλιστα, με προϊόντα υψηλής ποιότητας.

Η Νέα Δημοκρατία είναι η παράταξη, η οποία θεωρεί τους αγρότες και τους κτηνοτρόφους ότι είναι «αίμα» της. Το πρόγραμμά μας για την ανάπτυξη του πρωτογενούς τομέα υλοποιείται με συνέπεια, παρά την παγκόσμια οικονομική κρίση του κορονοϊού και τις απρόβλεπτες δημοσιονομικές δαπάνες που χρειάστηκαν για τη στήριξη της οικονομίας. Σας θυμίζω, αγαπητοί συνάδελφοι, ότι η Κυβέρνηση Μητσοτάκη προχώρησε από την πρώτη στιγμή σε σημαντικές μειώσεις φορολογίας και ασφαλιστικών εισφορών, οι οποίες έδωσαν «ανάσα» στους κτηνοτρόφους και τους αγρότες μας και ενίσχυσαν την παραγωγή.

Πέραν των ενισχύσεων, οι οποίες εδόθησαν στους κτηνοτρόφους μας, τις οποίες ανέφερε ο Υπουργός, ο κ. Λιβανός, αναλυτικά, η Κυβέρνησή μας ήταν αυτή, η οποία πλήρωσε αποζημιώσεις των κτηνοτρόφων στη Λάρισα για τον καταρροϊκό πυρετό, έξι χρόνια μετά και ενώ δεν ήταν από πουθενά υποχρεωμένη. Αυτό δείχνει την ιδιαίτερη βαρύτητα που δίνει η Κυβέρνησή μας στον αγροτικό τομέα. Αυτή η Κυβέρνηση ήταν, που έδρασε με ασυνήθιστη ταχύτητα μετά τον «Ιανό» και έδωσε αποζημιώσεις στους πληγέντες, όπως συνέβη και με τον παγετό την περασμένη άνοιξη για την αντιμετώπιση των καταστροφών, για το οποίο εισάγεται και ειδική ρύθμιση στο παρόν νομοθέτημα.

Σε ότι αφορά στον «κορμό» του νομοσχεδίου. Καταρχήν, απλουστεύεται και επιταχύνεται η διαδικασία ίδρυσης κτηνοτροφικών εγκαταστάσεων, σε συνδυασμό με την απαλλαγή των κτηνοτρόφων μας από γραφειοκρατικά βάρη. Ξεκινώντας από τις εγκαταστάσεις, δίνεται η δυνατότητα αδειοδότησης πρόχειρων καταλυμάτων και εξαιρούνται από τον λειτουργικό χώρο αποθήκες, χώροι στέγασης εργατών γης και λοιπά.

Δεύτερον, μειώνεται η ελάχιστη απόσταση κτηνοτροφικών εγκαταστάσεων, μέχρι και 50%, από οικισμούς, χωριά, σιδηροδρομικές γραμμές και λοιπά. Για τις υφιστάμενες εγκαταστάσεις δε, που βρίσκονται πλησίον κατοικημένων περιοχών, δίνεται εκ νέου παράταση στην υποβολή αιτήματος συνέχισης λειτουργίας τους στις οικίες ΔΑΟΚ, μέχρι 31/12/2022.

Τρίτον, παρέχεται η δυνατότητα τροποποίησης των αδειών διατήρησης εγκατάστασης, εντός ή πλησίον κατοικημένων περιοχών, με γνώμονα τη βελτίωση των συνθηκών υγιεινής του ζωικού κεφαλαίου. Απλοποιείται η διαδικασία ίδρυσης και λειτουργίας κτηνοτροφικών εγκαταστάσεων κατηγορίας Β΄ και κάτω. Παρατείνεται το χρονικό διάστημα αναστολής κατεδάφισης αυθαίρετης κατασκευής της κτηνοτροφικής εγκατάστασης σε εννέα μήνες, με δυνατότητα παράτασης άλλων τριών μηνών, αντί για εξήντα μέρες, ώστε στο διάστημα αυτό να μπορεί να προσκομιστεί η άδεια νομιμοποίησης αυθαίρετης κατασκευής. Το πρόστιμο ανέγερσης της Έκθεσης Αυτοψίας από το 20% μειώνεται στο 5%, για όσους προβαίνουν σε νομιμοποίηση αυθαιρέτων κτηνοτροφικών εγκαταστάσεων.

Συνεπώς, στον πρώτο άξονα του νομοσχεδίου, δηλαδή, στα Κεφάλαια Α΄ και Β΄, συνιστάται ένα εναρμονισμένο και σταθερό πλαίσιο διατάξεων που μειώνει το χρονικό διάστημα των διαδικασιών αδειοδότησης, με αποτέλεσμα να ενισχύεται και να ενθαρρύνεται η ενασχόληση των ανθρώπων της υπαίθρου με την κτηνοτροφία. Ιδιαίτερα σημαντικές είναι οι διατάξεις, σε σχέση με τις παρατάσεις στο Κεφάλαιο Δ΄, οι οποίες αφορούν και τον Νομό Λαρίσης. Καταρχάς, παρατείνονται οι προθεσμίες υποβολής των διαχειριστικών σχεδίων βόσκησης, μέχρι 31/12/2023, προκειμένου να διασφαλιστεί η χρήση των βοσκοτόπων. Άκουσα την εκλεκτή και αγαπητή συνάδελφο του ΣΥΡΙΖΑ να μιλάει για τους δασικούς χάρτες που έκανε η Κυβέρνηση του ΣΥΡΙΖΑ, προς όφελος των πολιτών και της κοινωνίας. Δεν ξέρω, αν αναφέρεται στους ίδιους δασικούς χάρτες, οι οποίοι επεστράφησαν από το ΣτΕ. Δεν ξέρω αν αναφέρεται στους δασικούς χάρτες, όπου υπήρξαν 180.000 ενστάσεις πολιτών. Αν αυτοί οι δασικοί χάρτες ήταν προς όφελος των πολιτών και της κοινωνίας, δεν θέλω να το συζητήσω περαιτέρω.

Σε ότι αφορά στη Λάρισα, η οποία δοκιμάστηκε, πρωτοφανώς, από τον «Ιανό» και στις 31 Οκτωβρίου έληξε η δυνατότητα του ΕΛΓΑ να χορηγεί στους δικαιούχους προκαταβολή έως και 40% της εκτιμηθείσας ζημιάς, με το παρόν νομοσχέδιο αυτή η προθεσμία παρατείνεται μέχρι 31/12/2021. Θα ήθελα να πω, επίσης, ότι σε αυτή τη ρύθμιση υπάγονται και όσοι υπέστησαν ζημιές στις καλλιέργειές τους, οι οποίες ήταν σε προανθικό στάδιο. Αυτές, λοιπόν, εντάσσονται στο Ειδικό Πρόγραμμα Κρατικών Οικονομικών Ενισχύσεων για τον παγετό, την άνοιξη του 2021, από 15/2/2021 έως 20/4/2021. Παρατείνεται μέχρι 31/12 ο χρόνος ολοκλήρωσης και διεκπεραίωσης των δηλώσεων ζημιάς ετήσιων οικονομικών ενισχύσεων από ζημιές που προκλήθηκαν σε αγροτικές καλλιέργειες από τον παγετό για τους καλλιεργητές του ΕΛΓΑ.

Τέλος, παρατείνεται και η θητεία του Προέδρου του ΕΛΓΑ για έναν ακόμη χρόνο, προκειμένου να ευθυγραμμιστεί με εκείνη του Διοικητικού Συμβουλίου. Ο Πρόεδρος του ΕΛΓΑ το δικαιούται, εφόσον το θέλει, διότι στο διάστημα που έγιναν οι μεγάλες ζημιές με τον «Ιανό» και με τον παγετό, πραγματικά, προσέφερε τεράστιο έργο και ήταν παντού. Από τα προαναφερθέντα, κυρίες και κύριοι συνάδελφοι, καταδεικνύεται ότι το Υπουργείο Αγροτικής Ανάπτυξης φέρνει προς ψήφιση έναν νόμο που ενισχύει την κτηνοτροφία, δηλαδή, έναν από τους δύο «πνεύμονες» της πρωτογενούς παραγωγής και διευθετεί σημαντικά ζητήματα, παρατείνοντας τα σχέδια διαχείρισης βοσκήσιμων γαιών και τη χορήγηση προκαταβολών αποζημιώσεων στους πληγέντες.

Αυτό το νομοσχέδιο πρέπει να το στηρίξουμε, εκτός από εμάς, και όλοι οι συνάδελφοι και από τα υπόλοιπα κόμματα και ιδίως, εκείνοι που προέρχονται από αγροτικές περιοχές. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ηκυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ,Κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα είναι από τις στιγμές εκείνες -και επιτρέψτε μου μία προσωπική αναφορά- που δίνουν χαρά και ικανοποίηση σε έναν πολιτικό. Το λέω αυτό, γιατί εισάγεται προς νομοθέτηση ένα σχέδιο νόμου, το οποίο με πίστη και θέρμη, στο κομμάτι που αφορά, αμιγώς, στις σταβλικές εγκαταστάσεις, αναλάβαμε, σχεδιάσαμε, διαβουλευτήκαμε και παραδώσαμε, κατά τη θητεία μου στο Υπουργείο Αγροτικής Ανάπτυξης και Τροφίμων, ως Υφυπουργός Αγροτικής Ανάπτυξης, αρμόδια για τα Θέματα της Κτηνοτροφίας.

Θα ήθελα, πραγματικά, από αυτό εδώ το βήμα, να ευχαριστήσω θερμά και ουσιαστικά όλους αυτούς, οι οποίοι συνέταξαν, συνέδραμαν για την προετοιμασία και τη συγγραφή αυτού του νομοσχεδίου. Την ομάδα εργασίας, στην οποία συμμετείχαν εκπρόσωποι όλων των ειδών των παραγωγικών ζώων, από τα αιγοπρόβατα μέχρι τους χοίρους και τα κοτόπουλα. Μιλάω για την ομάδα εργασίας, γιατί ήταν μία βιωματική απεικόνιση και αντιμετώπιση της πραγματικότητας και όχι μία νομοθέτηση θεωρητική και εν κενώ. Να ευχαριστήσω τους υπηρεσιακούς παράγοντες, βλέπω εδώ την καλή συνεργάτιδα, την κυρία Κατερίνα Αντιπάτη και τον κ. Ζέρβα, ο οποίος συνέδραμε, ομοίως. Βεβαίως και τα συναρμόδια Υπουργεία. Θα αναφερθώ στα Υπουργεία Υγείας, Εσωτερικών, Οικονομικών και κυρίως, Περιβάλλοντος για την αξιοσημείωτη ευελιξία, την οποία επέδειξε το Υπουργείο Περιβάλλοντος στη συνεννόηση και στη συμφωνία για τις εν λόγω διατάξεις. Βεβαίως, να ευχαριστήσω τον Υπουργό Αγροτικής Ανάπτυξης, τον κ. Σπήλιο Λιβανό, ο οποίος από την πρώτη στιγμή «αγκάλιασε» το εν λόγω νομοσχέδιο. Όλη η ομάδα του συμπλήρωσε και τις υπόλοιπες πολύ ενδιαφέρουσες και αναγκαίες διατάξεις και το νομοσχέδιο προσυπογράφτηκε και είναι σήμερα προς νομοθέτηση.

Βασικός στόχος του νομοσχεδίου, κυρίες και κύριοι συνάδελφοι, δεν είναι μία διαδικαστική αντιμετώπιση της χωροταξίας της κτηνοτροφίας, όπως, δυστυχώς, επιχειρείτο μέχρι σήμερα, κατά το παρελθόν, αλλά η απαλλαγή ενός, ιδιαίτερα, δυναμικού και παραγωγικού κλάδου της ελληνικής γεωργίας, που δεν είναι άλλος από την κτηνοτροφία, από τον χρόνιο «βρόγχο» των εκκρεμοτήτων, των αμφισημιών, των δυσκολιών, των αντιφάσεων, γύρω από το μείζον ζήτημα του χωροταξικού της ελληνικής κτηνοτροφίας.

Κυρίες και κύριοι συνάδελφοι, δεν φαντάζομαι, ότι θα διαφωνήσει κανείς, ότι παρέλκει κάθε συζήτηση για ανάπτυξη, εξέλιξη, για καθετοποίηση των επιχειρήσεων, για κινητροδότηση, αν δεν εξασφαλιστεί ο ζωτικός χώρος, το χωροταξικό, των εν λόγω επιχειρήσεων, που καλούνται να δραστηριοποιηθούν και να αναπτυχθούν, των ανθρώπων που μοχθούν 365 ημέρες τον χρόνο, πολλές ώρες το εικοσιτετράωρο, και τους ανθρώπους αυτούς που πρέπει να τους έχουμε στην πρώτη γραμμή των προτεραιοτήτων μας.

Με αφετηρία τη συντριπτική πλειοψηφία των σταβλικών εγκαταστάσεων, δηλαδή, τα πρόχειρα καταλύματα, που αποτελεί και την πλειοψηφία του 80% -και πλέον- των υπαρχουσών κτηνοτροφικών εγκαταστάσεων, δίνουμε τη δυνατότητα αδειοδότησης, τόσο σε υφιστάμενες, όσο και σε υπό ίδρυση κτηνοτροφικές εγκαταστάσεις, με μία φιλοσοφία που έχει να κάνει με την απλοποίηση, την επιτάχυνση, τη μείωση του κόστους παραγωγής, τα κίνητρα και τις διευκολύνσεις.

Με το βλέμμα στην πράξη, στη ζώσα πραγματικότητα, λέμε για μείωση του κόστους παραγωγής. Πώς επιτυγχάνεται αυτή η μείωση του κόστους παραγωγής; Μα, επιτρέπουμε σε αυτούς τους ανθρώπους των πρόχειρων καταλυμάτων, που υπάρχουν, απλά δεν ήταν αδειοδοτημένα, ήταν εν κενώ, ουσιαστικά, να χρησιμοποιούν, για παράδειγμα, υλικά, όπως πάνελ πολυουρεθάνης, όπως μπετόν, μειώνοντας έως το 1/7 και έως 1/10 το κόστος κατασκευής αυτών των εγκαταστάσεων. Μειώνουμε το κόστος παραγωγής, όταν δεν ζητούμε, από αυτούς τους ανθρώπους των πρόχειρων καταλυμάτων, οικοδομικές άδειες, αρχιτεκτονικά σχέδια, τα οποία απαιτούνταν, αλλά τους λέμε να φέρουν ένα αρχιτεκτονικό σκαρίφημα, με όψεις, κατόψεις και τομές, προκειμένου να αδειοδοτηθούν.

Μείωση, λοιπόν, του κόστους κατασκευής, καθεστώς νομιμότητας, γρήγορη αδειοδότηση, αφού δεν απαιτείται οικοδομική άδεια, μείωση του κόστους και της αχρείαστης γραφειοκρατίας, τόσο των διοικούμενων, αλλά και της Δημόσιας Διοίκησης, αφού για παράδειγμα, τα αχρείαστα αρχιτεκτονικά αντικαθίσταται, όπως είπα, από τα απλά σκαριφήματα.

Το νομοσχέδιο εξορθολογίζει το χωροταξικό των εγκαταστάσεων και με αναγκαίες ρυθμίσεις για τον τρόπο υπολογισμού των ελάχιστων αποστάσεων από επιχειρηματικές και άλλες δραστηριότητες, που δημιουργούσαν μία σειρά προβλημάτων για τους εγκατεστημένους κτηνοτρόφους που κάποια στιγμή, ένθεν-κακείθεν, των εκμεταλλεύσεων τους, έρχονταν και εγκαθίστατο άλλου είδους δραστηριότητες, ενώ εισάγει σημαντικές εξαιρέσεις των αποστάσεων αυτών από κτηνοτροφικές εγκαταστάσεις που δραστηριοποιούνται στην ακριτική χώρα, στηρίζοντας, εμπράκτως, την ορεινότητα, τη μειονεκτικότητα, την περιφερειοποίηση, τους ανθρώπους αυτούς που ζουν, διαβιούν, εργάζονται στις εσχατιές του τόπου μας.

Η απλοποίηση της αδειοδοτικής διαδικασίας σε χρόνο, χρήμα και ένα ξεκάθαρο καθεστώς, συμπληρώνονται από την πρόβλεψη για τη βιωσιμότητα, την ανάπτυξη και την ανταγωνιστικότητα αυτών των εκμεταλλεύσεων, γιατί, για πρώτη φορά, προβλέπεται η καθετοποίηση της λειτουργίας τους με μονάδες επεξεργασίας γάλακτος, κρέατος, αυγών, δίνοντας έτσι κίνητρα, για να δημιουργηθούν οι λεγόμενες καθετοποιημένες μονάδες, οι οποίες, ουσιαστικά, είναι αυτές που φέρνουν την πολυπόθητη, τη ζητούμενη προστιθέμενη αξία στον αγροτοδιατροφικό τομέα.

Και όχι μόνο αυτό, δίνεται, για πρώτη φορά, η δυνατότητα της αξιοποίησης των υποπροϊόντων αυτών των εγκαταστάσεων για τη χρήση ιδιοπαραγόμενου βιοαερίου -είναι τα λεγόμενα ZIP- τα οποία λειτουργούν με πολλαπλό όφελος. Πρώτον, μειώνουν το κόστος παραγωγής, αφού το βιοαέριο χρησιμοποιείται από τις μονάδες για τη μείωση του κόστους παραγωγής, αλλά έχει και ένα σοβαρό φιλοπεριβαλλοντικό πρόσημο, ειδικά στο πλαίσιο και υπό την «ομπρέλα» της νέας «πράσινης» συμφωνίας.

Ιδιαίτερη μέριμνα λαμβάνεται υπόψη και για τον εκσυγχρονισμό των κτηνοτροφικών εγκαταστάσεων, εντός ή πλησίον κατοικημένων περιοχών, των εγκαταστάσεων, δηλαδή, εκείνων που οι κάτοχοί τους έχουν άδεια διατήρησης, την οποία, βεβαίως, την έχουν, μέχρι το πέρας του φυσικού τους βίου, χωρίς αυτό να έχει τη δυνατότητα να μεταβιβάζεται σε άλλους, αλλά εφόσον λειτουργούν, μέχρι το πέρας του φυσικού τους βίου, αυτοί οι άνθρωποι, ας φτιάξουμε τις συνθήκες υγιεινής, τις συνθήκες, κάτω από τις οποίες εργάζονται νυχθημερόν. Έτσι, έχουν τη δυνατότητα να κάνουν αμελκτήρια, ώστε να μην αρμέγουν το ζωικό τους κεφάλαιο με πρωτογονικές συνθήκες, αλλά να το κάνουν με τρόπο σύγχρονο, με τρόπο φιλικό προς το περιβάλλον, με τρόπο ανθρώπινο, σε ότι αφορά στις συνθήκες κάτω από τις οποίες εργάζονται.

Σε ότι αφορά, όλως εξαιρετικώς, στις κτηνοτροφικές εγκαταστάσεις, σε περίπτωση που αυτές θεωρηθούν αυθαίρετες. Άλλη μία πρόνοια του νομοσχεδίου για τους ανθρώπους της κτηνοτροφίας. Τι λέμε εδώ; Ότι εφόσον αυτές οι εγκαταστάσεις χαρακτηριστούν αυθαίρετες -και υπάρχει και η ενδικοφανής προσφυγή- όλως εξαιρετικώς για τους κτηνοτρόφους, δίνεται η δυνατότητα να ανασταλεί η πράξη της κατεδάφισης εννέα μήνες, συν τρεις μήνες πρόβλεψη, δηλαδή, για έναν χρόνο, όταν στους υπόλοιπους διοικούμενους των άλλων αυθαίρετων κτισμάτων, η προθεσμία είναι εξήντα ημέρες, συν τριάντα η παράταση.

Απλοποίηση, λοιπόν, διευκόλυνση, απαλλαγή από τον «βρόγχο» αχρείαστης γραφειοκρατίας, μείωση του κόστους παραγωγής, βελτίωση των συνθηκών λειτουργίας, κινητροδότηση ανάπτυξης και καθετοποίησης, σεβασμός στην ακριτική Ελλάδα, χωροταξική τακτοποίηση, νομιμότητα, φιλοπεριβαλλοντική συμμόρφωση, είναι μερικά από τα συγκριτικά πλεονεκτήματα του εν λόγω νομοσχεδίου, που φιλοδοξούμε να κάνει ευκολότερη, συμφερότερη και αξιοβίωτη τη ζωή των Ελλήνων κτηνοτρόφων.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Το θέμα που συζητάμε σήμερα στην Επιτροπή, έρχεται να τροποποιήσει έναν πρόσφατο νόμο της δικής σας Κυβέρνησης, τον ν.4711/2020. Άρα, αποδεικνύεται, ότι δικαιωνόμαστε στην κριτική που ασκήσαμε για τον προηγούμενο νόμο, ότι, πραγματικά, ήταν ένας νόμος, ο οποίος δεν θα ήταν αποτελεσματικός. Δυστυχώς, αυτό λέμε και τώρα. Ότι ναι μεν, έρχεται να τροποποιήσει τον προηγούμενο νόμο, αλλά πάλι με «μπαλώματα», με αποτέλεσμα να μην έχουμε έναν νόμο που χρειάζεται αυτή την ώρα η κτηνοτροφία, προκειμένου να ξεπεράσει τα μεγάλα προβλήματα που έχει μπροστά της, μία πραγματική ριζοσπαστική απλοποίηση διαδικασιών, έτσι ώστε να μπορέσει να φύγει μπροστά.

Η επιμέρους επίλυση προβλημάτων του προηγούμενου δικού σας νόμου, του ν.4711/2020, νομίζω ότι είναι περισσότερο στη λογική των «μπαλωμάτων», παρά στο να δώσει μία προοπτική, γιατί τα μεγάλα προβλήματα που αντιμετωπίζουν σήμερα οι κτηνοτρόφοι, είναι το μεγάλο ζήτημα της ακρίβειας, της ανόδου των ζωοτροφών, της ανόδου της ενέργειας, τόσο στο ρεύμα, όσο και στο πετρέλαιο, και σε αυτά δεν έχουμε απάντηση ούτε από το δικό σας Υπουργείο, ούτε από το Υπουργείο Ανάπτυξης.

Το ζήτημα -και αυτό αφορά, όχι μόνο την κτηνοτροφία, αλλά και όλη την παραγωγή- ότι σε λίγο, δεν θα έχουμε παραγωγή. Υπάρχει ζήτημα και «χτυπάμε καμπανάκι» και σας το λέμε. Κοπάδια σφάζονται, μονάδες καταργούνται. Η αύξηση του γάλακτος, αυτή τη στιγμή, δεν φτάνει, ούτε σε ένα μικρό ποσοστό να αναπληρώσει την αύξηση του κόστους παραγωγής, με τις ζωοτροφές, με την κίνηση, με την ηλεκτρική ενέργεια. Άρα, εδώ τα ζητήματα είναι πολύ βαθύτερα.

Η πληρωμή, στην οποία αναφερθήκατε, είναι ένα στοιχείο ρευστότητας. Ο αγροτικός κόσμος είχε μάθει, είχε εκπαιδευτεί, είχε προγραμματιστεί, να πληρώνεται παραμονή της 28ης Οκτωβρίου και πριν από τα Χριστούγεννα συγκεκριμένα χρήματα, για πολλά χρόνια. Από την περίοδο διακυβέρνησης ΣΥΡΙΖΑ, μπήκαν σε μία τάξη οι πληρωμές, ενώ δεν είχαμε πρόστιμα και καταλογισμούς γι’ αυτή την περίοδο.

Αντίθετα, επιβεβαιώθηκε σήμερα, θα το ξέρετε, κύριε Υπουργέ, καλύτερα από εμένα, ένα πρόστιμο, ύψους, σχεδόν, 18 εκατομμυρίων που αφορούσε στη διαχειριστική περίοδο 2007-2013. Άρα, η πληρωμή, όπως λέτε, ήταν, πραγματικά, μία άστοχη πληρωμή και δεν ήταν το 2% συν 2,5%, που υπάρχει η περικοπή κάθε χρόνο. Αφενός, το 2% που αφορά καταλογισμούς, επιστρέφεται την επόμενη χρονιά, αν δεν υπάρχουν καταλογισμοί, άρα, η πραγματικότητα είναι 2%, αφετέρου τα 65 εκατομμύρια που λείπουν από την πληρωμή, δεν αντιστοιχούν στο 4,5%. Οι περικοπές είναι πολύ μεγαλύτερες και αυτό το λένε όλοι οι παραγωγοί, οι οποίοι, οργανωμένα, ήρθαν στο Υπουργείο και έθεσαν τα ζητήματα. Δεν οφείλονται, ούτε μόνο στην οριζόντια περικοπή του 4,5%, ούτε μόνο στην κυα του γάλακτος, ούτε μόνο στους διασταυρωτικούς ελέγχους, υπάρχουν μία σειρά από αστοχίες που συνέπεσαν, με αποτέλεσμα την έλλειψη από την πληρωμή των 63 εκατομμυρίων ευρώ.

Αυτή είναι η πραγματικότητα και θα τη συζητήσουμε στην Επίκαιρη Ερώτηση που έχουμε, ούτως η άλλως, την επόμενη εβδομάδα.

Μιλάμε για τα διαχειριστικά σχέδια βόσκησης. Είναι μία ακόμη παράταση που δίνεται, επί της θητείας της Κυβέρνησής σας και να θυμηθούμε εδώ τι έλεγε ο προκάτοχός σας, ο κ. Βορίδης για τις παρατάσεις και τις αστοχίες, όταν αναγκάστηκε και εκείνος να δώσει παράταση, όπως αναγκάζεστε και εσείς να δώσετε μία παράταση τώρα.

Δεν το κατακρίνουμε ως κακό, αλλά εγώ καυτηριάζω και στηλιτεύω την κριτική που άσκησε ο κ. Βορίδης τότε για τις παρατάσεις σε μία, πραγματικά, μεταρρυθμιστική προσπάθεια με τα διαχειριστικά σχέδια βόσκησης. Πραγματικά, υπάρχουν δυσκολίες. Ωστόσο, η κριτική που άσκησε ο προκάτοχός σας, νομίζω ότι ήταν άστοχη και δικαιωνόμαστε τώρα, για άλλη μία φορά.

Αναφερθήκατε στα ΣΔΙΤ. Θα σας πω ένα στοιχείο και θα έχουμε τον χρόνο με Επίκαιρη Ερώτηση να το συζητήσουμε πιο αναλυτικά, κύριε Υπουργέ. Το ποσό που προβλέπεται από το Ταμείο Ανάκαμψης είναι, σχεδόν, 250 εκατομμύρια. Η μόχλευση που λέτε, ότι θα γίνει, δηλαδή, το τελικό ποσό που θα φτάσει να αποπληρωθεί, φτάνει στα 4 δισεκατομμύρια. Αυτό σημαίνει, ότι είναι πάνω από τα 250 εκατομμύρια, που είναι η πραγματική χρηματοδότηση του Ταμείου Ανάκαμψης. Μέχρι τα 4 δισεκατομμύρια, που θα πληρώσει, όπως είπατε εσείς, το ελληνικό δημόσιο, άρα, οι Έλληνες φορολογούμενοι, μέσω του ΠΔΕ ή άλλων «εργαλείων», υπάρχει ένα χάσμα. Αυτό λέμε, ακριβώς, ότι αυτή την υπεραξία, αν δεν την πληρώσει, όπως λέτε, ο χρήστης του νερού θα την πληρώσει ο Έλληνας φορολογούμενος.

Εμείς λέμε, ότι με την ένταξη των έργων, των τριάντα ενός έργων στο Πρόγραμμα Αγροτικής Ανάπτυξης, το ποσό είναι αυτό και είναι 100% χρηματοδοτούμενο από ευρωπαϊκά χρήματα. Αυτά τα έργα έχουν ενταχθεί, έχουν «κλειδώσει» από τον Ιούλιο του 2019 και έχουν την πορεία τους. Αυτά χρηματοδοτούνται 100% από το Πρόγραμμα Αγροτικής Ανάπτυξης, για τα υπόλοιπα που μπαίνουν στο Ταμείο Ανάκαμψης, ΠΑΑ και ΠΔΕ, τα 250 εκατομμύρια που θα φτάσουν, τελικά, τα 4 δισεκατομμύρια, σύμφωνα με δικές σας δηλώσεις, αυτή η υπεραξία θα πληρωθεί από το Πρόγραμμα Δημοσίων Επενδύσεων, στο κομμάτι που θα πληρωθεί η αποπληρωμή των τραπεζών ή των ιδιωτών. Άρα, θα γυρίσει πίσω, αν όχι στον χρήστη, σε όλους τους φορολογούμενους. Αυτό σας λέω.

Το πώς θα μπορούσε να γίνει διαφορετικά, θα έχουμε την ευκαιρία να το συζητήσουμε στην Επίκαιρη Ερώτηση, αλλά να ξέρουμε ότι αυτά τα έργα δεν είναι 100% χρηματοδοτούμενα από ευρωπαϊκούς πόρους.

Είπατε για τα έξι ΙΕΚ που δημιουργήθηκαν. Μα, αυτά τα έξι ΙΕΚ είναι οι έξι Σχολές ΕΠΑΣ, οι οποίες, απλά, άλλαξαν όνομα και μετονομάστηκαν σε ΙΕΚ. Άρα, δεν έγινε εκεί κάποια μεταρρύθμιση, για να ξέρουμε, ακριβώς, όταν απευθυνόμαστε στον ελληνικό λαό τι λέμε.

Τελειώνω, κύριε Πρόεδρε, με το θέμα της ακαρπίας. Κύριε Στύλιε, εάν θυμάμαι καλά σας ρώτησα, πριν από δύο εβδομάδες, για το εάν έκανε η χώρα μας αίτηση στην Ευρωπαϊκή Επιτροπή για ένταξη των εσπεριδοειδών και των ελιών στην ακαρπία. Γι’ αυτή τη δυνατότητα, που έδινε η Ευρωπαϊκή Επιτροπή, μου απαντήσατε ότι δεν έχει γίνει ένταξη και δεν έχει ετοιμαστεί φάκελος, ούτε προετοιμάζεται φάκελος. Θέλω, λοιπόν, να ρωτήσω, αν έχουμε κάποια νεότερη εξέλιξη και θα ήταν χαρά μας να την ακούσουμε εδώ.

Σας ευχαριστώ πολύ.

**ΓΕΩΡΓΙΟΣ ΓΙΟΓΙΑΚΑΣ (Προεδρεύων της Επιτροπής)**: Τον λόγο έχει ο κ. Υψηλάντης.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ**: Ευχαριστώ πολύ, κύριε Πρόεδρε.

Βρίσκομαι σήμερα στην Επιτροπή αυτή από ηθική υποχρέωση, παρά το γεγονός ότι δεν είμαι μέλος της Επιτροπής σας και σας ευχαριστώ που μου δίνετε τον λόγο. Ο λόγος που βρίσκομαι σήμερα εδώ, είναι, όπως είπα, εκ ηθικής υποχρεώσεως, για να στηρίξω τα αιτήματα των Δωδεκανήσιων αλιέων και συγκεκριμένα των ανθρώπων του μεγαλύτερου αλιευτικού «στόλου» στο Αιγαίο που είναι των Καλύμνιων από τη δική μου περιοχή.

Θα ήθελα, παρά το γεγονός ότι είμαι μέλος άλλων Επιτροπών και όχι της παρούσης, ακούγοντας με μεγάλη προσοχή τη συζήτηση που διεξήχθη, να συγχαρώ τον κ. Υπουργό και τους κ. Υφυπουργούς για τη δουλειά που κάνουν στο συγκεκριμένο Υπουργείο Αγροτικής Ανάπτυξης. Από ό,τι κατάλαβα κάνετε καλά τη δουλειά σας, αλλά θα μπορούσατε να κάνετε κάτι διαφορετικό που εμείς δεν κάναμε τόσα χρόνια.

Αυτή, λοιπόν, η λογική του καλύτερου για μας είναι ένα στοίχημα. Εμείς βάζουμε ψηλά τον πήχη και διεκδικούμε, πραγματικά, πράγματα καλύτερα. Από ό,τι αντελήφθην, έχετε προχωρήσει σε μία εξαιρετική οργάνωση πραγμάτων, τα οποία ζητούσαν εδώ και χρόνια τη λύση τους και τη δίδετε.

Θα ήθελα, επίσης, με την ευκαιρία της εδώ παρουσίας μου, να ευχαριστήσω θερμότατα τη συνάδελφο, την αγαπητή πρώην Υφυπουργό Αγροτικής Ανάπτυξης, την κυρία Αραμπατζή που, πραγματικά, στα ζητήματα και στα προβλήματα των αλιέων ενέσκηψε, κατά τρόπο εκπληκτικό, κατά τρόπο ανοιχτό και κατά τρόπο βαθύτατα προσηλωμένο στα πραγματικά συμφέροντα των Ελλήνων αλιέων και της ελληνικής αλιείας.

Θέλω να πω, ότι, πραγματικά, με ξένισε η διάταξη για τα ολοθούρια για μία παράταση που ήταν ένα αίτημα των αλιέων, προκειμένου να υπάρξει χρηματοδότηση για την προμήθεια των συγκεκριμένων μηχανημάτων. Δηλαδή, μία παράταση ως προς στον χρόνο να εκληφθεί και να ακουστεί εδώ μέσα, ότι είναι μία εξυπηρέτηση συντεχνιακή; Δηλαδή, τι έχουμε; Συντεχνίες; Οι Έλληνες αλιείς είναι συντεχνία που εξυπηρετείται από μία Κυβέρνηση ή εξυπηρετούμε ένα αίτημα ενός πλουτοπαραγωγικού τομέα της οικονομίας μας, βαθύτατα σημαντικού;

Θα ήθελα, λοιπόν, σε αυτά τα πλαίσια να πω και κάτι παραπάνω, κάτι που θα ήθελα να το κοιτάξετε προσωπικά, κύριε Υπουργέ. Υπάρχει, εδώ και χρόνια, ένα αίτημα ακριβώς από τους ανθρώπους, οι οποίοι ασχολούνται με την αλιεία συγκεκριμένου θαλάσσιου είδους που εμείς μεν το χρησιμοποιούμε ως δόλωμα, αλλά στο εξωτερικό εξάγεται -και ειδικότερα η Κίνα είναι η μεγαλύτερη εισαγωγική χώρα σε αυτό το είδος- ως είδος πολυτελείας στη διατροφή.

Θα ήθελα να κοιτάξετε μία λελογικευμένη αύξηση της ποσόστωσης αλίευσης, μέχρις ότου γίνουν οι απαραίτητες εκείνες μελέτες, προκειμένου να μπορέσουμε να έχουμε, μία, ενδεχομένως, μεγαλύτερη. Η λελογικευμένη αύξηση της ποσόστωσης είναι ένα αίτημα διαχρονικό των αλιέων και θα πρέπει άμεσα να το εξετάσετε. Προσωπικά, έχω ασχοληθεί μαζί με τους Καλύμνιους αλιείς για το συγκεκριμένο αίτημα. Παρακαλώ πάρα πολύ, μαζί και με τον νέο Υφυπουργό, στον οποίον έχουμε θέσει το ζήτημα, να το δείτε, διότι, πραγματικά, στο τέλος, αυτό που θα προκύψει, θα είναι επ’ ωφέλεια και της ελληνικής αλιείας, ενώ η λελογικευμένη αλιεία θα συμβάλει στην ανάπτυξη του είδους. Οι ίδιοι οι αλιείς και οι παραγωγοί, κύριε Υπουργέ, είναι οι πρώτοι που θέλουν και επιδιώκουν τη σωστή ποσοστιαία αλιεία των ειδών. Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΑΚΑΣ (Αντιπρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ κύριε Πρόεδρε.

Κύριε Πρόεδρε, θα χωρίσω το υπό συζήτηση νομοσχέδιο σε δύο μέρη. Το πρώτο μέρος, που είναι και το μεγαλύτερο του νομοσχεδίου, από τα άρθρα 1 έως 11 επιχειρείται η δημιουργία ενός σαφούς, συγκεκριμένου και απλούστερου και προσαρμοσμένου, σε κάθε περίπτωση, στις πραγματικές συνθήκες του νομοθετικού πλαισίου που να διέπει τη διαδικασία της ίδρυσης και της λειτουργίας των κτηνοτροφικών εγκαταστάσεων. Πραγματικά, δεν ξέρω, πόσες φορές, έχω ακούσει για τη ρύθμιση αυτού του θέματος. Υπάρχει μία απίστευτη πολυνομία.

Πρώτα απ’ όλα, ο ν.4056/2012. Στη συνέχεια, ο ν.4235/2014 που συμπλήρωσε μερικά άρθρα στον ν.4056, ο ν.4258/2014, ο ν.4280/2014, ο ν.4351/2015 για τις βοσκήσιμες γαίες, ο ν.4495/2017, ο ν.4691/2020, περιέχουν διατάξεις, οι οποίες αφορούν ρυθμίσεις για την αδειοδότηση των πολεοδομικών εγκαταστάσεων. Και δεν θα αναφερθώ στο πλήθος των κοινών υπουργικών αποφάσεων και των λοιπών αποφάσεων που έχουν εκδοθεί από τη διοίκηση. Όλη αυτή η νομοθεσία είχε έναν και μοναδικό σκοπό: να απλοποιήσει, να διευκολύνει και να νομιμοποιήσει τις κτηνοτροφικές εκμεταλλεύσεις και επιχειρήσεις, ώστε οι κτηνοτρόφοι να μπορούν να αξιοποιήσουν καλύτερα και τα διάφορα κοινοτικά και εθνικά προγράμματα.

Από το 2012, που ψηφίστηκε ο ν.4056, έχουν παρέλθει, περί τα δέκα έτη, και για να επανερχόμαστε, σχεδόν κάθε χρόνο, με έναν νόμο για το συγκεκριμένο θέμα, μάλλον, δεν έχει αλλάξει κάτι στην κατάσταση της κτηνοτροφίας στη χώρα. Καμιά ενημέρωση, βέβαια, δεν έχει γίνει από την πλευρά του Υπουργείου Αγροτικής Ανάπτυξης, με πραγματικά στοιχεία από τις αρμόδιες υπηρεσίες, για το πώς έχει εξελιχθεί αυτή η κατάσταση.

Οι κτηνοτρόφοι όλης της χώρας, κύριε Υπουργέ, βρίσκονται στα «κάγκελα» και ο λόγος δεν είναι σίγουρα η αδειοδότηση των κτηνοτροφικών τους εγκαταστάσεων. Οι διαμαρτυρίες τους περιλαμβάνουν αιτήματα, όπως το υψηλό κόστος των ζωοτροφών, η κατανομή του εθνικού αποθέματος, η θέσπιση αγροτικού πετρελαίου, η μειωμένη τιμολόγηση του ρεύματος των κτηνοτροφικών εκμεταλλεύσεων, χωρίς ρήτρα αναπροσαρμογής κι αυτά που σας λέω είναι μερικά μόνο από τα αιτήματα που διεκδικούν.

Το τελευταίο δε κατόρθωμα της Κυβέρνησής σας, το «κερασάκι στην τούρτα» είναι η κοινή υπουργική απόφαση του Σεπτεμβρίου για τον νέο προσδιορισμό των μονάδων μεγάλων ζώων, που οδηγεί σε απώλεια επιδοτήσεων των πραγματικών κτηνοτροφικών εκμεταλλεύσεων, ευνοώντας, παράλληλα, τη χορήγηση μέρους του εθνικού αποθέματος σε ανθρώπους άσχετους με την παραγωγή. Με την αναδρομική ισχύ αυτής της απόφασης, αρκετοί κτηνοτρόφοι είναι εκτεθειμένοι και αντιμέτωποι με τον κίνδυνο της μη δυνατότητας ενεργοποίησης δικαιωμάτων και κατ’ επέκταση, με τον κίνδυνο απώλειας, ή μεγάλης μείωσης του δικαιούμενου ποσού ενίσχυσης, ως αποτέλεσμα της μείωσης των επιλέξιμων εκτάσεων, λόγω, ακριβώς, της μείωσης των υπαρχόντων μονάδων μεγάλων ζώων.

Όπως αντιλαμβάνεστε, τα προβλήματα της κτηνοτροφίας είναι πολλά και σύνθετα και δεν εξαντλούνται στην αδειοδότηση των κτηνοτροφικών εγκαταστάσεων, που και γι’ αυτό το θέμα δεν έχει γίνει τίποτα. Για να μπορέσει η ελληνική κτηνοτροφία να είναι ανταγωνιστική, αυτό που απαιτείται, πρώτα απ’ όλα, κύριε Υπουργέ, είναι πολιτική βούληση. Δεν προβλέπεται καμία μέριμνα για τους μικρούς κτηνοτρόφους, αυτούς, δηλαδή, που έχουν από τριακόσια έως πεντακόσια αιγοπρόβατα ή από τριάντα έως εβδομήντα αγελάδες, οι οποίοι είναι και η πλειοψηφία των κτηνοτρόφων, περίπου, το 90%.

Το μεγάλο πρόβλημα για την αδειοδότηση των κτηνοτροφικών εγκαταστάσεων είναι τα απαραίτητα έγγραφα της Δασικής Υπηρεσίας, γεγονός που μέχρι σήμερα δεν έχει αντιμετωπιστεί, ενώ ούτε και αυτός ο νόμος το αντιμετωπίζει. «Κρυβόμαστε», λοιπόν, «πίσω από το δάχτυλό μας». Η Κυβέρνηση προχωρά σήμερα σε νομιμοποίηση αυθαιρέτων σε δασικές περιοχές, καταργεί την προστασία σε περιοχές Νatura, να η ευκαιρία να δώσει λύση και σε αυτές τις κτηνοτροφικές εγκαταστάσεις, που δεν έχουν μόνιμο χαρακτήρα, δεν αλλοιώνουν τα δασικά τοπία και το κυριότερο έχουν, σχεδόν, μηδενικό περιβαλλοντικό αποτύπωμα. Το μόνο που χρειάζεται είναι πολιτική βούληση.

Κύριε Υπουργέ, ο κλάδος της κτηνοτροφίας αποτελεί έναν από τους βασικότερους της αγροτικής οικονομίας της χώρας μας, ενώ για την Ελλάδα ο κλάδος της αιγοπροβατοτροφίας είναι τόσο πολύ σημαντικός, γιατί αξιοποιεί τις ορεινές και μειονεκτικές περιοχές της χώρας, όπου, κατά κανόνα, αποτελεί και τον κύριο παραγωγικό κλάδο, παράγοντας ποιοτικά προϊόντα υψηλής προστιθέμενης αξίας, όπως είναι η φέτα, το γιαούρτι κ.λπ.. Κι όμως, αυτό που παραμένει είναι η χαμηλή συμμετοχή της κτηνοτροφίας στους οικονομικούς δείκτες της χώρας μας. Ο κλάδος δεν έχει ξεπεράσει τις δομικές του αδυναμίες, ώστε να εξαντλήσει τη δυναμική του και να συμβάλλει, ουσιαστικά, στη μεγέθυνση του αγροτικού ακαθάριστου εθνικού προϊόντος. Ακόμη και σήμερα, στο έλλειμμα του εμπορικού γεωργικού ισοζυγίου, κάθε χρόνο, προσεγγίζει τα 2 δισεκατομμύρια ευρώ, το μεγαλύτερο ποσοστό της τάξης του 80%, περίπου, προέρχεται από το ισοζύγιο των κτηνοτροφικών προϊόντων.

Περνώντας στο Β΄ Μέρος του νομοσχεδίου, θα ήθελα να σταθώ, πρώτα απ’ όλα, στο άρθρο 14. Τι γίνεται εδώ; Ακόμη μία παράταση προθεσμίας εκπόνησης, υποβολής και έγκρισης των διαχειριστικών σχεδίων για τα βοσκοτόπια. Νέα προθεσμία ορίζεται η 31η Δεκεμβρίου 2023, χωρίς καμία εξήγηση. Συνεχείς παρατάσεις για ένα έργο που θα διασφαλίσει την ορθολογική χρήση και τη βιώσιμη διαχείριση των βοσκοτόπων, ενώ ακόμη δεν έχει χαρτογραφηθεί η υφιστάμενη κατάσταση στην κτηνοτροφία σε όλη τη χώρα. Δεν έχει εκτιμηθεί η βοσκοϊκανότητα, ανάλογα με τους τύπους της συμβατικής βλάστησης και η βοσκοεκφόρτωση, ώστε να εξασφαλιστεί ποιοι είναι οι διαθέσιμοι βοσκότοποι, οι οποίοι ούτε θα υποβαθμίζονται, αλλά ούτε και θα υποβόσκονται, ποιες είναι οι πραγματικές ανάγκες για έργα υποδομής, για παράδειγμα, ποτίστρες, στέγαστρα, ομβριοδεξαμενές, και ότι οι αντίστοιχες βάσεις δεδομένων του ΟΠΕΚΕΠΕ θα έχουν τα πραγματικά στοιχεία, ώστε να μην προστρέχουν σε τεχνικές λύσεις ή οριζόντιες αποφάσεις περικοπών των ενισχύσεων που, στην ουσία, θίγουν τους πραγματικούς κτηνοτρόφους.

Τώρα, με την προτεινόμενη ρύθμιση στο άρθρο 16, παρατείνονται οι προθεσμίες, προκειμένου να ολοκληρωθεί μέχρι τον Ιανουάριο του 2022 από τον ΕΛΓΑ η διεκπεραίωση των δηλώσεων ζημιάς, η υποβολή των αιτήσεων οικονομικής ενίσχυσης, η χορήγηση σχετικής προκαταβολής και η εξόφληση των αποζημιώσεων για τον παγετό την άνοιξη του 2021. Δηλαδή, τι μας λέτε, κύριε Υπουργέ; Ότι σε μία χρονική συγκυρία, που το «εκρηκτικό μείγμα» της αύξησης των διεθνών τιμών ενέργειας και των μεταφορικών, σε συνδυασμό με την εκτόξευση των τιμών στις πρώτες ύλες, που καταγράφεται το τελευταίο διάστημα σε παγκόσμιο επίπεδο, έχει ως αποτέλεσμα να επιβαρύνεται, δυσβάσταχτα, το λειτουργικό κόστος του αγροτικού επιχειρείν και κατά συνέπεια, να τίθεται, εν αμφιβόλω η επιβίωση των αγροτών, η Κυβέρνησή σας δεν είναι σε θέση να δώσει έγκαιρα στους αγρότες τις αποζημιώσεις που δικαιούνται. Έτσι, μετά τα τεχνάσματα της μεθόδου του συμψηφισμού των προκαταβολών με τις «λειψές» και «κουτσουρεμένες» μέχρι σήμερα προκαταβολές των αποζημιώσεων των παραγωγών, παρατείνεται περαιτέρω η καταβολή των αποζημιώσεων. Και ερωτώ: Το πρόβλημα είναι διοικητικό, οικονομικό ή μήπως είναι και τα δύο;

Για την περιοχή της Πέλλας, κύριε Υπουργέ, φέτος, πριν ακόμη αρχίσει η συγκομιδιστική περίοδος, αυτή έληξε πρόωρα, όπως γνωρίζετε, ακυρώνοντας, στην πράξη, κάθε ελπίδα των παραγωγών για την απόκτηση οποιουδήποτε εισοδήματος από τις καλλιέργειές τους. Και το πιο σημαντικό, επειδή πρόκειται για δενδρώδεις καλλιέργειες, οι απαραίτητες εργασίες στο χωράφι, οι καλλιεργητικές φροντίδες, δηλαδή, τα ποτίσματα, οι ψεκασμοί, πρέπει να συνεχιστούν, χωρίς να περιμένουν οι αγρότες έσοδα από την παραγωγή τους. Τελικά, οι αποφάσεις για τις, όσο το δυνατόν, πιο έγκαιρες, δίκαιες και αντικειμενικές αποζημιώσεις, αποζημιώσεις στο 100% της ζημιάς, όπως υποσχόταν όλη η πολιτική ηγεσία του Υπουργείου Αγροτικής Ανάπτυξης και ο Διοικητής του ΕΛΓΑ, έμειναν στα «χαρτιά». Πρέπει, επιτέλους, η Κυβέρνηση, αυτό το Επιτελικό Κράτος, να αντιληφθεί τη σοβαρότητα της κατάστασης. Οι παραγωγοί βρίσκονται στα όριά τους και δεν μπορούν να περιμένουν άλλο. Δώστε τους, τουλάχιστον, την οριστική εξόφληση μέχρι το τέλος του χρόνου.

Αντί, λοιπόν, σήμερα να συζητάμε για ένα νομοσχέδιο, που θα δώσει λύση στα πραγματικά προβλήματα του Έλληνα κτηνοτρόφου και του γεωργού, καταπιανόμαστε με την αδειοδότηση των κτηνοτροφικών εγκαταστάσεων, με ένα νομοσχέδιο που αποτελεί κακή συνέχεια όλο των προηγούμενων, ενώ λείπει η πραγματική πολιτική βούληση που θα δώσει ουσιαστικές λύσεις στην ελληνική γεωργία και την ελληνική κτηνοτροφία.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Με την κυρία Τζάκρη ολοκληρώθηκαν οι τοποθετήσεις των ομιλητών.

Στο σημείο αυτό, ολοκληρώθηκε η συνεδρίαση. Η επόμενη συνεδρίαση είναι τη Δευτέρα στις 14.00΄, στην Αίθουσα Γερουσίας, με την ακρόαση φορέων.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Υψηλάντης Βασίλειος-Νικόλαος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Μανωλάκου Διαμάντω, Στολτίδης Λεωνίδας, Αβδελάς Απόστολος, Μπούμπας Κωνσταντίνος και Λογιάδης Γεώργιος.

Τέλος και περί ώρα 18.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**